# 二五○

聞如是： ^n1

一時，佛在舍衛國祇樹給孤獨園。 ^n2

爾時，王波斯匿清旦集四種兵，乘寶羽之車，往至世尊所，頭面禮足，在一面坐。 ^n3

爾時，世尊問大王曰：「大王！為從何來？又塵土坌體，集四種兵，有何事緣？」 ^n4

波斯匿王白世尊曰：「今此國界有大賊起，昨夜半，興兵擒獲。然身體疲倦欲還詣宮，然中道復作是念：我應先至如來所，然後入宮。以此事緣，寤寐不安；今以壞賊功勞有在，歡喜踊躍，不能自勝，故來至拜跪覲省，設我昨夜不即興兵者，則不獲賊。」 ^n5

爾時，世尊告曰：「如是，大王！如王所說。王當知：此有四事緣本，先苦而後樂。
云何為四？清旦早起先苦而後樂；設服油酥先苦而後樂；若服藥時先苦而後樂；家業娉娶先苦而後樂。
是謂，大王！有此四事緣本，先苦而後樂。」 ^n6

爾時，波斯匿王白世尊言：「世尊所說誠得其宜，有此四事緣本，先苦而後樂。所以然者，如我今日觀此四事，如掌觀珠，皆是先苦而後樂義。」 ^n7

爾時，世尊與波斯匿王說微妙之法，發歡喜心。王聞法已，白世尊言：「國事猥多，欲還歸所在。」
世尊告曰：「宜知是時。」 ^n8

時，波斯匿王卽從座起，頭面禮足，繞佛三匝，便退而去。 ^n9

王去未久，是時世尊告諸比丘：「今有此四事緣本，先苦而後樂。
云何為四？
修習梵行先苦而後樂；誦習經文先苦而後樂；坐禪念定先苦而後樂；數出入息先苦而後樂。
是謂，比丘！行此四事者，先苦而後樂也。 ^n10

其有比丘行此先苦而後樂之法，必應沙門後得果報之樂。
云何為四？
若有比丘勤於此法，無欲惡法，念持喜安，遊心初禪，得沙門之樂。
復次，有覺、有觀息，內有喜心，專精一意，無覺、無觀，念持喜安，遊於二禪，是謂得第二沙門之樂。
復次，無念遊心於護，恆自覺知，覺身有樂，諸賢聖所喜望者，護念樂，遊心三禪，是謂獲第三沙門之樂。
復次，苦樂已盡，先無有憂慼之患，無苦無樂，護念清淨，遊心四禪。
是謂有此四沙門之樂。 ^n11

復次，比丘！若有比丘行此先苦後獲沙門四樂之報，斷三結網，成須陀洹不退轉法，必至滅度。
復次，比丘！若斷此三結，淫、怒、癡薄，成斯陀含，來至此世，必盡苦際。
復次，比丘！若有比丘斷五下分結，成阿那含，於彼般涅槃不來此世。
復次，比丘！若有比丘有漏盡，成無漏心解脫、智慧解脫，於現法中身作證而自遊戲：生死已盡，梵行已立，所作已辦，更不復受胎，如實知之。
是彼比丘修此先苦之法，後獲沙門四果之樂。 ^n12

是故，諸比丘！當求方便，成此先苦而後樂。如是，諸比丘！當作是學！」 ^n13

爾時，諸比丘聞佛所說，歡喜奉行！^n14
