# 僧迦羅經

如是我聞：一時，佛住舍衛國祇樹給孤獨園。 ^n1

時有年少婆羅門，名僧迦羅，來詣佛所，與世尊面相問訊，慰勞已，退坐一面，白佛言：「瞿曇！不善男子云何可知？」 ^n2

佛告婆羅門：「譬猶如月。」 ^n3

婆羅門復問：「善男子云何可知？」 ^n4

佛告婆羅門：「譬猶如月。」 ^n5

婆羅門白佛：「云何不善男子如月？」 ^n6

佛告婆羅門：「如月黑分，光明亦失，色亦失，所係亦失，日夜〔消減〕，乃至不現。如是有人於如來所，得〔信寂心〕，受持淨戒，善學多聞，損己布施，正見真實。於如來所淨信、持戒、惠施、多聞、正見〔真實〕已，然後退失，於戒、聞、施、正見悉皆忘失，日夜消減，乃至須臾一切忘失。 ^n7

復次，婆羅門！若善男子不習近善知識，不數聞法，不正思惟，身行惡行，口行惡行，意行惡行，行惡因緣故，身壞命終，墮惡趣泥梨中。 ^n8

如是婆羅門！不善男子，其譬如月。」 ^n9

婆羅門白佛：「云何善男子其譬如月？」 ^n10

佛告婆羅門：「譬如明月淨分，光明色澤，日夜增明，乃至月滿一切圓淨。如是善男子，於如來法律得淨信心，乃至正見，真淨增明；戒增，施增，聞增，慧增，日夜增長。復於餘時，親近善知識，聞說正法，內正思惟，行身善行，行口善行，行意善行故，以是因緣，身壞命終化生天上。 ^n11

婆羅門！是故善男子譬如月。」 ^n12

爾時，世尊而說偈言：
譬如月無垢，周行於虛空，一切小星中，其光最盛明。淨信亦如是，戒聞離慳施，於諸慳世間，其施特明顯。 ^n13

佛說此經已，僧迦羅婆羅門聞佛所說，歡喜隨喜，從座起而去。^n14
