# 沙門婆羅門經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「若沙門、婆羅門，於法不如實知，法集、法滅、法滅道跡不如實知，當知是沙門、婆羅門，非沙門之沙門數，非婆羅門之婆羅門數；彼亦非沙門義，非婆羅門義，見法自知作證：我生已盡、梵行已立、所作已作、自知不受後有。 ^n2

何等法不如實知？何等法集、法滅、法滅道跡不如實知？ ^n3a

謂六入處法不如實知，六入處集、六入處滅、六入處滅道跡不如實知，而於觸如實知者，無有是處。 ^n3b

觸集、觸滅、觸滅道跡如實知者，無有是處。 ^n3c

如是受、愛、取、有、生、老死如實知者，無有是處。 ^n3d

若沙門、婆羅門，於六入處如實知，六入處集、六入處滅、六入處滅道跡如實知者，於觸如實知，斯有是處。 ^n4a

如是受、愛、取、有、生、老死如實知者，斯有是處。」 ^n4b

佛說是經已，諸比丘聞佛所說，歡喜奉行。^n5
