# 屈摩經

如是我聞：一時，佛在摩竭提國人間遊行。日暮，與五百比丘，於屈摩夜叉鬼住處宿。 ^n1

時屈摩夜叉鬼來詣佛所，稽首佛足，退住一面。 ^n2

時屈摩夜叉鬼白佛言：「世尊！今請世尊與諸大眾，於此夜宿。」 ^n3

爾時，世尊默然受請。 ^n4

是時屈摩夜叉鬼知世尊默然受請已，化作五百重閣、房舍，臥床、坐床、〔踞床、褥枕〕，各五百具，悉皆化成。化作五百燈明，無諸煙炎。悉化現已，往詣佛所，稽首佛足，勸請世尊，令入其舍，令諸比丘次受房舍及諸臥具。 ^n5

周遍受已，還至佛所，稽首佛足，退坐一面，而說偈言：
賢德有正念，賢德常正念，正念安隱眠，此世及他世。賢德有正念，賢德常正念，正念安隱眠，其心常寂止，賢德有正念，賢德常正念，正念安隱眠，捨降伏他軍。賢德有正念，賢德常正念，不殺不教殺，不伏不教伏，慈心於一切，心不懷怨結。 ^n6

爾時，世尊告屈摩夜叉鬼：「如是，如是，如汝所說。」 ^n7

時屈摩夜叉鬼聞佛所說，歡喜隨喜，稽首佛足，還自所住處。^n8
