# 智者經

如是我聞：一時，佛住娑羅樹林婆羅門聚落。 ^n1

爾時，世尊晨朝著衣持缽，入婆羅門聚落乞食，有非時雲起。 ^n2

爾時，世尊作是念：我今當往婆羅門聚落，婆羅長者大會堂中。作是念已，即往向彼大會堂所。 ^n3

時婆羅門、長者，悉集堂上，遙見世尊，共相謂言：「彼剃頭沙門，竟知何法！」 ^n4

爾時，世尊告彼婆羅〔門〕聚落，婆羅門、長者言：「諸婆羅門，有知法者，有不知者；剎利、長者，亦有知法者，有不知法者。」 ^n5

爾時，世尊即說偈言：
非朋欲勝朋，王不伏難伏，妻不求勝夫，無子不恭父。無會無智者，無智不法言，貪恚癡悉斷，是則名智者。 ^n6

時彼婆羅門、長者白佛言：「善士，瞿曇！善士夫可入此堂，就座而坐。」 ^n7

世尊坐已，即白言：「瞿曇說法，我等樂聽。」 ^n8

爾時，世尊為彼大會婆羅門、長者，種種說法，示、教、照、喜已，復說偈言：
愚智群聚會，非說孰知明，能說寂靜道，因說智則辯。說者顯正法，建立大仙幢，善說為仙幢，法為羅漢幢。 ^n9

爾時，世尊為〔婆羅門〕聚落，婆羅門、長者，建立正法，示、教、照、喜。示、教、照、喜已，從座起而去。^n10
