# 轉法輪經

如是我聞：一時，佛住〔波羅奈〕鹿野苑中仙人住處。 ^n1

爾時，世尊告五比丘：「此苦聖諦，本所未曾聞法，當正思惟時，生眼、智、明、覺。 ^n2a

此苦集、此苦滅、此苦滅道跡聖諦，本所未曾聞法，當正思惟時，生眼、智、明、覺。 ^n2b

復次，苦聖諦，〔知〕當復知，本所未聞法，當正思惟時，生眼、智、明、覺。 ^n3a

苦集聖諦，已知當斷，本所未曾聞法，當正思惟時，生眼、智、明、覺。 ^n3b

復次，此苦滅聖諦，已知當作證，本所未聞法，當正思惟時，生眼、智、明、覺。 ^n3c

復次，此苦滅道跡聖諦，已知當修，本所未曾聞法，當正思惟時，生眼、智、明、覺。 ^n3d

復次，比丘！此苦聖諦，已知己知出，所未聞法，當正思惟時，生眼、智、明、覺。 ^n4a

復次，此苦集聖諦，已知已斷出，所未聞法，當正思惟時，生眼、智、明、覺。 ^n4b

復次，苦滅聖諦，已知已作證出，所未聞法，當正思惟時，生眼、智、明、覺。 ^n4c

復次，苦滅道跡聖諦，已知已修出，所未曾聞法，當正思惟時，生眼、智、明、覺。 ^n4d

諸比丘！我於此四聖諦，三轉、十二行，不生眼、智、明、覺者，我終不得於諸天魔、梵，沙門、婆羅門，聞法眾中，為解脫，為出，為離，亦不自證得阿耨多羅三藐三菩提。 ^n5a

我已於四聖諦，三轉、十二行，生眼、智、明、覺故，於諸天魔、梵，沙門、婆羅門，聞法眾中，得出，得脫，自證得成阿耨多羅三藐三菩提。」 ^n5b

爾時，世尊說是法時，尊者憍陳如及八萬諸天，遠塵、離垢，得法眼淨。 ^n6

爾時，世尊告尊者憍陳如：「知法未？」 ^n7

憍陳如白佛：「已知，世尊！」 ^n8

復告尊者憍陳如：「知法未？」 ^n9

拘鄰白佛：「已知，善逝！」 ^n10

尊者拘鄰已知法故，是故名阿若拘鄰。 ^n11

尊者阿若拘鄰知法已，地神舉聲唱言：「諸仁者！世尊於〔波羅奈國〕仙人住處鹿野苑中，三轉、十二行法輪，諸沙門、婆羅門，諸天魔、梵所未曾轉；多所饒益，多所安樂，哀愍世間，以義饒益，利安天人，增益諸天眾，減損阿修羅眾。」 ^n12

地神唱已，聞虛空神天，四天王天，三十三天，炎魔天，兜率陀天，化樂天，他化自在天，展轉傳唱。須臾之間，聞于梵天，〔自〕梵天乘聲唱言：「諸仁者！世尊於〔波羅奈國〕仙人住處鹿野苑中，三轉、十二行法輪，諸沙門、婆羅門，諸天魔、梵，及世間聞法未所曾轉；多所饒益，多所安樂，以義饒益諸天世人，增益諸天眾，減損阿修羅眾。」 ^n13

世尊於〔波羅奈國〕仙人住處鹿野苑中轉法輪，是故此經名《轉法輪經》。 ^n14

佛說此經已，諸比丘聞佛所說，歡喜奉行。^n15
