# 四二一

聞如是： ^n1

一時，佛在舍衛國祇樹給孤獨園。 ^n2

爾時，眾多比丘食後皆集普會講堂，咸共論說此義，所謂論者：衣裳、服飾、飲食之論，鄰國、賊寇、戰鬥之論，飲酒、淫泆、五樂之論，歌舞、戲笑、妓樂之論，如此非要，不可稱計。 ^n3

爾時，世尊以天耳聽聞諸比丘各作是論，卽往至普會講堂所，問諸比丘：「汝等集此欲何所論說？」 ^n4

是時，諸比丘白世尊言：「我等集此共論此不要事。」 ^n5

是時，佛告諸比丘曰：「止！止！比丘！勿作此論。所以然者，此論非義，亦無善法之趣。不由此論得修梵行，不得滅盡涅槃之處，不得沙門平等之道。此皆俗論，非正趣之論。汝等已離俗修道，不應思惟敗行之論。 ^n6

汝等設欲論者，當論十事功德之論。
云何為十？若精勤比丘：少欲、知足、有勇猛心、多聞能與人說法、無畏無恐、戒律具足、三昧成就、智慧成就、解脫成就、解脫見慧成就。汝等設欲論者，當論此十事。
所以然者，潤及一切，多所饒益，得修梵行，得至滅盡無為之處，涅槃之要也。汝今族姓子已出家學道，應當思惟此十事。
此論者，正法之論，去離惡趣。如是，比丘！當作是學！」 ^n7

爾時，諸比丘聞佛所說，歡喜奉行！^n8
