# 八七

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「其有歎譽阿練若者，則為歎譽我已。所以然者，我今恆自歎譽阿練若行；其有誹謗阿練若者，則為誹謗我已。
其有歎說乞食者，則為歎譽我已。所以然者，我恆歎說能乞食者；其有謗毀乞食者，則為謗毀我已。
其有歎說獨坐者，則為歎說我已。所以然者，我恆歎說能獨坐者；其有毀獨坐者，則為毀我已。
其有歎譽一坐一食者，則為歎譽我已。所以然者，我恆歎譽一坐一食者；其有毀者，則為毀我已。
若有歎說坐樹下者，則為歎說我身無異。所以然者，我恆歎譽在樹下者；若有毀彼在樹下者，則為毀我已。
其有歎說露坐者，則為歎說我已。所以者何？我恆歎說露坐者；其有毀辱露坐者，則為毀辱我已。
其有歎說空閑處者，則為歎說我已。所以者何？我恆歎說空閑處者；其有毀辱空閑處者，則為毀辱我已。
其有歎說著五納衣者，則為歎說我已。所以者何？我恆歎說著五納衣者；其有毀辱著五納衣者，則為毀辱我已。
其有歎說持三衣者，則為歎說我已。何以故？我恆歎說持三衣者；其有毀辱持三衣者，則為毀辱我已。
其有歎說在冢間坐者，則為歎說我已。何以故？我恆歎說在冢間坐者；其有毀辱在冢間坐者，則為毀辱我已。
其有歎說一食者，則為歎說我已。何以故？我恆歎說一食者；其有毀辱一食者，則為毀辱我已。
其有歎說日正中食者，則為歎說我已。何以故？我恆歎說正中食者；其有毀辱正中食者，則為毀辱我已。
其有歎說諸頭陀行者，則為歎說我已。所以然者，我恆歎說諸頭陀行；其有毀辱諸頭陀行者，則為毀辱我已。 ^n3

我今教諸比丘，當如大迦葉所行，無有漏失者。所以然者，迦葉比丘有此諸行。
是故，諸比丘！所學常當如大迦葉。如是，比丘！當作是學！」 ^n4

爾時，諸比丘聞佛所說，歡喜奉行！^n5
