# 低沙經

如是我聞：一時，佛在舍衛國祇樹給孤獨園。 ^n1

爾時，尊者低沙自念：我是世尊姑子兄弟。故不修恭敬，無所顧錄，亦不畏懼，不堪諫止。 ^n2

時有眾多比丘，往詣佛所，稽首佛足，退坐一面，白佛言：「世尊！尊者低沙，自念是世尊姑子兄弟，故不修恭敬，無所顧錄，亦不畏懼，不堪諫止。」 ^n3

爾時，世尊告一比丘：「汝往詣低沙比丘所語言：低沙！大師語汝。」 ^n4

時彼比丘受世尊教，往語低沙比丘言：「世尊語汝。」 ^n5

低沙比丘即詣佛所，稽首佛足，退住一面。 ^n6

佛告低沙：「汝實作是念，我是世尊姑子兄弟，不修恭敬，無所顧錄、亦不畏懼，不堪忍諫不？」 ^n7

低沙白佛：「實爾，世尊！」 ^n8

佛告低沙：「汝不應爾！汝應念言：我是世尊姑子兄弟，故應修恭敬，畏懼，堪忍諫止。」 ^n9

爾時，世尊即說偈言：
善哉汝低沙！離瞋恚為善，莫生瞋恚心，瞋恚者非善。若能離瞋慢，修行軟下心，然後於我所，修行於梵行。 ^n10

佛說此經已，低沙比丘聞佛所說，歡喜隨喜，作禮而去。^n11
