# 輸屢那經

如是我聞：一時，佛住王舍城迦蘭陀竹園。 ^n1

爾時，尊者舍利弗，在耆闍崛山中。時有長者子，名輸屢那，日日遊行，到耆闍崛山，詣尊者舍利弗，問訊起居已，卻坐一面，語舍利弗言： ^n2

「若諸沙門、婆羅門，於無常色，變易、不安穩色，言我勝、我等、我劣，何故沙門、婆羅門作如是想而不見真實？ ^n3a

若沙門、婆羅門，於無常、變易、不安隱受、想、行、識，〔言我勝〕、我等、我劣，何故沙門、婆羅門作如是想而不見真實？ ^n3b

若沙門、婆羅門，於無常色，〔變易、不安隱色〕，言我勝、我等、我劣，何所計而不見真實？ ^n4a

於無常、變易、不安隱受、想、行、識，言我勝、我等、我劣，何所計而不見真實？」 ^n4b

「輸屢那！於汝意云何？色為常、為無常耶？」 ^n5a

答言：「無常。」 ^n5b

「輸屢那！若無常為是苦耶？」 ^n5c

答言：「是苦。」 ^n5d

「輸屢那！〔色〕若無常、苦，是變易法，於意云何？聖弟子於中見色是我、異我、相在不？」 ^n5e

答言：「不也。」 ^n5f

「輸屢那！於意云何？受、想、行、識為常、為無常？」 ^n6a

答言：「無常。」 ^n6b

「若無常是苦耶？」 ^n6c

答言：「是苦。」 ^n6d

「輸屢那！識若無常、苦，是變易法，於意云何？聖弟子於中見識是我、異我、相在不？」 ^n6e

答言：「不也。」 ^n6f

「輸屢那！當知色若過去、若未來、若現在，若內、若外，若麤、若細，若好、若醜，若遠、若近，彼一切色不是我、不異我、不相在，是名如實知。 ^n7a

如是受、想、行、識，若過去、若未來、若現在，若內、若外，若麤、若細，若好、若醜，若遠、若近，彼一切識不是我、不異我、不相在，是名如實知。 ^n7b

輸屢那！如是於色、受、想、行、識，生厭、離欲、解脫，解脫知見：
我生已盡、梵行已立、所作已作、自知不受後有。」 ^n8

時舍利弗說是經已，長者子輸屢那遠塵、離垢，得法眼淨。 ^n9

時長者子輸屢那見法、得法、不由於他、於正法中得無所畏。從坐起，偏袒右肩，胡跪合掌，白舍利弗言：「我今已度。我從今日，歸依佛、歸依法、歸依僧，為優婆塞。我從今日已，盡壽命，清淨歸依三寶。」 ^n10

時長者子輸屢那，聞舍利弗所說，歡喜踊躍，作禮而去。^n11
