# 富鄰尼經

如是我聞：一時，佛住王舍城迦蘭陀竹園。 ^n1

時有尊者富鄰尼，住王舍城耆闍崛山中。 ^n2

時有眾多外道出家，詣尊者富鄰尼，共相問訊，慰勞已，退坐一面，問尊者富鄰尼：「我聞沙門瞿曇作斷滅破壞有教授耶？今問尊者富鄰尼，竟為爾不？」 ^n3

富鄰尼語諸外道出家：「我不如是知。世尊教語眾生，斷滅壞有令無所有者，無有是處。我作如是解：世尊所說，有諸眾生，計言有我、我慢、邪慢，世尊為說，令其斷滅。」 ^n4

時諸外道出家，聞富鄰尼所說，心不喜悅，呵責而去。 ^n5

爾時，尊者富鄰尼諸外道去已，往詣佛所，稽首禮足，退坐一面。以向諸外道出家所說，具白世尊：「世尊！我向答諸外道說，得無謗毀世尊耶？為是法說，如佛所說，如法說，隨順法說？得不為諸論議者所見嫌責耶？」 ^n6

佛告富鄰尼：「如汝所說，不謗如來，不失次第，如我記說。如法法說，隨順法說，不為諸論者之所嫌責。
所以者何？富鄰尼！先諸眾生，我慢、邪慢，邪慢所迫，邪慢集，邪慢不無間等，亂如狗腸，如鐵鉤鎖，亦如亂草，往反驅馳，此世、他世，他世、此世，驅馳往反，不能遠離。富鄰尼！一切眾生於諸邪慢無餘永滅者，彼一切眾生長夜安隱快樂。」 ^n7

佛說此經已，富鄰尼比丘聞佛所說，歡喜奉行。^n8
