# 二八○

聞如是： ^n1

一時，佛在舍衛國東苑鹿母園中，與大比丘眾五百人俱。 ^n2

是時，世尊七月十五日於露野地敷座，諸比丘僧前後圍遶。 ^n3

佛告阿難曰：「汝今於露地速擊揵椎，所以然者，今七月十五日是受歲之日。」 ^n4

是時，尊者阿難右膝著地，長跪叉手，便說此偈：
淨眼無與等，無事而不練；智慧無染著，何等名受歲？ ^n5

爾時，世尊復以偈報阿難曰：
受歲三業淨，身口意所作；兩兩比丘對，自陳所作短。
還自稱名字，今日眾受歲，我亦淨意受，唯願原其過！
07() 爾時，阿難復以偈問其義曰：
過去恆沙佛，辟支及聲聞，盡是諸佛法，獨是釋迦文？ ^n6

爾時，佛復以偈報阿難曰：
恆沙過去佛，弟子清淨心，皆是諸佛法，非今釋迦文。
辟支無此法，無歲無弟子，獨逝無伴侶，不與他說法。
當來佛世尊，恆沙不可計，彼亦受此歲，如今瞿曇法。 ^n8

是時，尊者阿難聞此語已，歡喜踊躍，不能自勝，卽昇講堂，手執揵椎，並作是說：「我今擊此如來信鼓，諸有如來弟子眾者，盡當普集。」 ^n9

爾時，復說此偈：
降伏魔力怨，除結無有餘；露地擊揵椎，比丘聞當集。
諸欲聞法人，度流生死海；聞此妙響音，盡當雲集此。 ^n10

爾時，尊者阿難已擊揵椎，至世尊所，頭面禮足，在一面住，白世尊言：「今正是時，唯願世尊何所敕使！」 ^n11

是時，世尊告阿難曰：「汝隨次坐，如來自當知時。」 ^n12

是時，世尊坐于草座告諸比丘：「汝等盡當坐于草座。」 ^n13

諸比丘對曰：「如是，世尊！」時，諸比丘各坐草座。 ^n14

是時，世尊默然觀諸比丘已，便敕諸比丘：「我今欲受歲，我無過咎於眾人乎？又不犯身、口、意？」
如來說此語已，諸比丘默然不對。 ^n15

是時，復再三告諸比丘：「我今欲受歲，然我無過於眾人乎？」 ^n16

是時，尊者舍利弗卽從座起，長跪叉手，白世尊言：「諸比丘眾觀察如來，無身、口、意過。所以然者，世尊今日不度者度，不脫者脫，不般涅槃者令般涅槃，無救者為作救護，盲者作眼目，為病者作大醫王，三界獨尊無能及者，最尊、最上。未起道意者使發道意，眾人未寤尊令寤之，未聞法者使令聞之，為迷者作徑路，恆以正法；以此事緣，如來無咎於眾人，亦無身、口、意過。」 ^n17

是時，舍利弗白世尊言：「我今向如來自陳，然無咎於如來及比丘僧乎？」 ^n18

世尊告曰：「汝今舍利弗！都無身、口、意所作非行。所以然者，汝今智慧無能及者，種種智慧、無量智慧、無邊之智、無與等智、疾智、捷智、甚深之智、平等之智，少欲知足，樂靜之處，多諸方便，念不錯亂，總持三昧，根原具足：戒成就、三昧成就、智慧成就、解脫成就、解脫見慧成就，勇悍能忍，所說無惡，不為非法，心性庠序，不行卒暴。
猶如轉輪聖王最大太子，當紹王位，轉於法輪。
舍利弗亦如是，轉於無上法輪，諸天、世人及龍、鬼、魔、若魔天本所不轉，汝今所說，常如法義，未曾違理。」 ^n19

是時，舍利弗白佛言：「此五百比丘盡當受歲，此五百人盡無咎於如來乎？」 ^n20

世尊告曰：「亦不責此五百比丘身、口、意行。所以然者，此舍利弗大眾之中極為清淨，無有瑕穢。今此眾中最小下坐，得須陀洹道，必當上及不退轉法；以是之故，我不怨責此眾。」 ^n21

爾時，多耆奢在此眾中即從座起，前至世尊所，頭面禮足，白世尊言：「我今堪任欲有所論。」 ^n22

世尊告曰：「欲有所說，今正是時。」 ^n23

多耆奢即於佛前歎佛及比丘僧，而說此偈：
十五清淨日，五百比丘集，諸結縛悉解，無愛更不生。
轉輪大聖王，羣臣所圍遶，普遍諸世界，天上及世間。
大將人中尊，為人作導師，弟子樂徒從，三達六通徹。
皆是真佛子，無有塵垢者，能斷欲愛刺，今日自歸命。 ^n24

爾時，世尊可多耆奢所說。 ^n25

是時，多耆奢作是念：如來今日可我所說。歡喜踊躍，不能自勝，卽從座起，禮佛卻退，還就本位。 ^n26

爾時，世尊告諸比丘：「我聲聞中第一造偈弟子，所謂多耆奢比丘是。所說無疑難，亦是多耆奢比丘是也。」 ^n27

爾時，諸比丘聞佛所說，歡喜奉行！^n28
