# 二○

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「當修行一法，當廣布一法；修行一法已，便有名譽，成大果報，諸善普至，得甘露味，至無為處，便成神通，除諸亂想，逮沙門果，自致涅槃。
云何為一法？所謂念死。」 ^n3

佛告諸比丘：「云何修行念死，便有名譽，成大果報，諸善普至，得甘露味，至無為處，便成神通，除諸亂想，獲沙門果，自致涅槃？」 ^n4

爾時，諸比丘白世尊曰：「諸法之本，如來所宣。唯願世尊為諸比丘說此妙法，諸比丘從如來聞法已，便當受持！」 ^n5

爾時，世尊告諸比丘：「諦聽！諦聽！善思念之，吾當為汝廣分別說。」 ^n6

諸比丘對曰：「如是，世尊！」諸比丘前受教已。 ^n7

世尊告曰：「若有比丘正身正意，結跏趺坐，繫念在前，無有他想，專精念死。
所謂死者，此沒生彼，往來諸趣，命逝不停，諸根散壞，如腐敗木，命根斷絕，宗族分離，無形無響，亦無相貌。
如是，諸比丘！名曰念死，便得具足，成大果報，諸善普至，得甘露味，至無為處，便成神通，除諸亂想，獲沙門果，自致涅槃。
是故，諸比丘！常當思惟，不離死念，便當獲此諸善功德。如是，諸比丘！當作是學！」 ^n8

爾時，諸比丘聞佛所說，歡喜奉行！
佛、法及聖眾，乃至竟死念，雖與上同名，其義各別異。^n9
