# 七車經

我聞如是： ^n1

一時，佛遊王舍城，在竹林精舍，與大比丘眾共受夏坐。
尊者滿慈子亦於生地受夏坐。 ^n2

是時，生地諸比丘受夏坐訖，過三月已，補治衣竟，攝衣持鉢，從生地出，向王舍城，展轉進前，至王舍城，住王舍城竹林精舍。 ^n3

是時，生地諸比丘詣世尊所，稽首作禮，卻坐一面。 ^n4

世尊問曰：「諸比丘！從何所來？何處夏坐？」 ^n5

生地諸比丘白曰：「世尊！從生地來，於生地夏坐。」 ^n6

世尊問曰：「於彼生地諸比丘中，何等比丘，為諸比丘所共稱譽：自少欲、知足，稱說少欲、知足；自閑居，稱說閑居；自精進，稱說精進；自正念，稱說正念；自一心，稱說一心；自智慧，稱說智慧；自漏盡，稱說漏盡；自勸發渴仰，成就歡喜，稱說勸發渴仰，成就歡喜？」 ^n7

生地諸比丘白曰：「世尊！尊者滿慈子於彼生地，為諸比丘所共稱譽：自少欲、知足，稱說少欲、知足；自閑居，稱說閑居；自精進，稱說精進；自正念，稱說正念；自一心，稱說一心；自智慧，稱說智慧；自漏盡，稱說漏盡；自勸發渴仰，成就歡喜，稱說勸發渴仰，成就歡喜。」 ^n8

是時，尊者舍梨子在眾中坐，尊者舍梨子作如是念：世尊如事問彼生地諸比丘輩，生地諸比丘極大稱譽賢者滿慈子：自少欲、知足，稱說少欲、知足；自閑居，稱說閑居；自精進，稱說精進；自正念，稱說正念；自一心，稱說一心；自智慧，稱說智慧；自漏盡，稱說漏盡；自勸發渴仰，成就歡喜，稱說勸發渴仰，成就歡喜。 ^n9

尊者舍梨子復作是念：何時當得與賢者滿慈子共聚集會，問其少義？彼或能聽我之所問。 ^n10

爾時，世尊於王舍城受夏坐訖，卽過三月已，補治衣竟，攝衣持鉢，從王舍城出，向舍衞國，展轉進前，至舍衞國，卽住勝林給孤獨園。 ^n11

尊者舍梨子與生地諸比丘於王舍城共住少日，攝衣持鉢，向舍衛國，展轉進前，至舍衞國，共住勝林給孤獨園。 ^n12

是時，尊者滿慈子於生地受夏坐訖，過三月已，補治衣竟，攝衣持鉢，從生地出，向舍衞國，展轉進前，至舍衞國，亦住勝林給孤獨園。尊者滿慈子詣世尊所，稽首作禮，於如來前敷尼師檀，結跏趺坐。 ^n13

時，尊者舍梨子問餘比丘：「諸賢！何者是賢者滿慈子耶？」 ^n14

諸比丘白尊者舍梨子：「唯然，尊者在如來前坐，白晳隆鼻，如鸚鵡嘴，卽其人也。」 ^n15

時，尊者舍梨子知滿慈子色貌已，則善記念。 ^n16

尊者滿慈子過夜平旦，著衣持鉢，入舍衛國而行乞食。食訖中後，還舉衣鉢，澡洗手足，以尼師檀著於肩上，至安陀林經行之處。 ^n17

尊者舍梨子亦過夜平旦，著衣持鉢，入舍衛國而行乞食。食訖中後，還舉衣鉢，澡洗手足，以尼師檀著於肩上，至安陀林經行之處。 ^n18

時，尊者滿慈子到安陀林，於一樹下敷尼師檀，結跏趺坐。尊者舍梨子亦至安陀林，離滿慈子不遠，於一樹下敷尼師檀，結跏趺坐。 ^n19

尊者舍梨子則於晡時從燕坐起，往詣尊者滿慈子所，共相問訊，卻坐一面，則問尊者滿慈子曰：「賢者！從沙門瞿曇修梵行耶？」 ^n20a

答曰：「如是。」 ^n20b

「云何賢者！以戒淨故，從沙門瞿曇修梵行耶？」 ^n21a

答曰：「不也。」 ^n21b

「以心淨故、以見淨故、以疑蓋淨故、以道非道知見淨故，以道跡知見淨故、以道跡斷智淨故，從沙門瞿曇修梵行耶？」 ^n22a

答曰：「不也。」 ^n22b

又復問曰：「我向問賢者從沙門瞿曇修梵行耶？則言如是。
今問賢者以戒淨故從沙門瞿曇修梵行耶？便言不也。
以心淨故、以見淨故、以疑蓋淨故、以道非道知見淨故、以道跡
知見淨故、以道跡斷智淨故，從沙門瞿曇修梵行耶？便言不也。
然以何義，從沙門瞿曇修梵行耶？」 ^n23

答曰：「賢者！以無餘涅槃故。」 ^n24

又復問曰：「云何賢者！以戒淨故，沙門瞿曇施設無餘涅槃耶？」 ^n25a

答曰：「不也。」 ^n25b

「以心淨故、以見淨故、以疑蓋淨故、以道非道知見淨故、以道跡知見淨故、以道跡斷智淨故，沙門瞿曇施設無餘涅槃耶？」 ^n26a

答曰：「不也。」 ^n26b

又復問曰：「我向問仁，云何賢者以戒淨故，沙門瞿曇施設無餘涅槃耶？賢者言不。
以心淨故、以見淨故、以疑蓋淨故、以道非道知見淨故、以道跡知見淨故、以道跡斷智淨故，沙門瞿曇施設無餘涅槃耶？賢者言不。
賢者所說為是何義？云何得知？」 ^n27

答曰：「賢者！若以戒淨故，世尊沙門瞿曇施設無餘涅槃者，則以有餘稱說無餘。 ^n28a

以心淨故、以見淨故、以疑蓋淨故、以道非道知見淨故、以道跡知見淨故、以道跡斷智淨故，世尊沙門瞿曇施設無餘涅槃者，則以有餘稱說無餘。 ^n28b

賢者！若離此法，世尊施設無餘涅槃者，則凡夫亦當般涅槃，以凡夫亦離此法故。 ^n28c

賢者！但以戒淨故，得心淨；以心淨故，得見淨；以見淨故，得疑蓋淨；以疑蓋淨故，得道非道知見淨；以道非道知見淨故，得道跡知見淨；以道跡知見淨故，得道跡斷智淨；以道跡斷智淨故，世尊沙門瞿曇施設無餘涅槃也。 ^n29a

賢者！復聽！昔拘薩羅王波斯匿在舍衞國，於娑雞帝有事，彼作是念：以何方便，令一日行，從舍衞國至娑雞帝耶？
復作是念：我今寧可從舍衞國至娑雞帝，於其中間布置七車。
爾時，卽從舍衞國至娑雞帝，於其中間布置七車。
布七車已，從舍衞國出，至初車，乘初車；
至第二車，捨初車，乘第二車；
至第三車，捨第二車，乘第三車；
至第四車，捨第三車，乘第四車；
至第五車，捨第四車，乘第五車；
至第六車，捨第五車，乘第六車；
至第七車，捨第六車，乘第七車，於一日中至娑雞帝。
彼於娑雞帝辦其事已，大臣圍繞，坐王正殿，羣臣白曰：『云何天王！以一日行，從舍衞國至娑雞帝耶？』
王曰：『如是。』
『云何天王！乘第一車，一日從舍衞國至娑雞帝耶？』
王曰：『不也。』
『乘第二車、乘第三車、…〔乘〕第七車，從舍衞國至娑雞帝耶？』
王曰︰『不也。』
云何賢者！拘薩羅王波斯匿羣臣復問︰『當云何說？』
王答羣臣：『我在舍衞國，於娑雞帝有事，我作是念：以何方便，
令一日行，從舍衞國至娑雞帝耶？
我復作是念：我今寧可從舍衞國至娑雞帝，於其中間布置七車。
我時卽從舍衞國至娑雞帝，於其中間布置七車。
布七車已，從舍衞國出，至初車，乘初車；
至第二車，捨初車，乘第二車；
至第三車，捨第二車，乘第三車；
至第四車，捨第三車，乘第四車；
至第五車，捨第四車，乘第五車；
至第六車，捨第五車，乘第六車；
至第七車，捨第六車，乘第七車，於一日中至娑雞帝。』
如是，賢者！拘薩羅王波斯匿答對羣臣所問如是。 ^n29b

如是，賢者！以戒淨故，得心淨；
以心淨故，得見淨；
以見淨故，得疑蓋淨；
以疑蓋淨故，得道非道知見淨；
以道非道知見淨故，得道跡知見淨；
以道跡知見淨故，得道跡斷智淨；
以道跡斷智淨故，世尊施設無餘涅槃。」 ^n29c

於是，尊者舍梨子問尊者滿慈子：「賢者名何等？諸梵行人云何稱賢者耶？」 ^n30a

尊者滿慈子答曰：「賢者！我號滿也，我母名慈，故諸梵行人稱我為滿慈子。」 ^n30b

尊者舍梨子歎曰：「善哉！善哉！賢者滿慈子！為如來弟子，所作智辯聰明決定，安隱無畏，成就調御，逮大辯才，得甘露幢，於甘露界自作證成就遊，以問賢者甚深義盡能報故。 ^n30c

賢者滿慈子！諸梵行人為得大利，得值賢者滿慈子，隨時往見，隨時禮拜，我今亦得大利，隨時往見，隨時禮拜。 ^n30d

諸梵行人應當縈衣頂上戴賢者滿慈子，為得大利，我今亦得大利，隨時往見，隨時禮拜。」 ^n30e

尊者滿慈子問尊者舍梨子：「賢者名何等？諸梵行人云何稱賢者耶？」 ^n31a

尊者舍梨子答曰：「賢者！我字優波鞮舍，我母名舍梨，故諸梵行人稱我為舍梨子。」 ^n31b

尊者滿慈子歎曰：「我今與世尊弟子共論而不知，第二尊共論而不知，法將共論而不知，轉法輪復轉弟子共論而不知。若我知尊者舍梨子者，不能答一句，況復爾所深論。
善哉！善哉！尊者舍梨子！為如來弟子，所作智辯聰明決定，安
隱無畏，成就調御，逮大辯才，得甘露幢，於甘露界自作證成就遊，以尊者甚深甚深問故。 ^n31c

尊者舍梨子！諸梵行人為得大利，得值尊者舍梨子，隨時往見，隨時禮拜，我今亦得大利，隨時往見，隨時禮拜。 ^n31d

諸梵行人應當縈衣頂上戴尊者舍梨子，為得大利，我今亦得大利，隨時往見，隨時禮拜。」 ^n31e

如是二賢更相稱說，更相讚善已，歡喜奉行，卽從座起，各還所止。^n32
