# 婆稚經

如是我聞：一時，佛住舍衛國祇樹給孤獨園。 ^n1

爾時，〔有天帝釋〕及鞞盧闍那子婆稚阿修羅王，有絕妙之容，於晨朝時，俱詣佛所，稽首佛足，退坐一面。 ^n2

時天帝釋及鞞盧闍那子婆稚阿修羅王，身諸光明，普照祇樹給孤獨園。 ^n3

爾時，鞞盧闍那阿修羅王說偈白佛：
人當勤方便，必令利滿足；是利滿足已，何須復方便？ ^n4

時天帝釋復說偈言：
若人勤方便，必令利滿足；是利滿足已，修忍無過上。 ^n5

說是偈已，俱白佛言：世尊！何者善說？」 ^n6

世尊告言：「汝等所說，二說俱善。然今汝等復聽我說：
一切眾生類，悉皆求己利，彼彼諸眾生，各自求所應。世間諸和合，及與第一義，當知世和合，則為非常法。若人勤方便，必令利滿足，是利滿足已，修忍無過上。 ^n7

爾時，天帝釋及毘盧闍那子婆稚阿修羅王，聞佛所說：歡喜隨喜，作禮而去。 ^n8

爾時，世尊告諸比丘：「釋提桓因於三十三天為自在王，修行於忍，讚歎於忍。汝等比丘！正信非家，出家學道，亦應如是修行於忍，讚歎於忍。」 ^n9

佛說此經已，諸比丘聞佛所說，歡喜奉行。^n10
