# 七道品經

如是我聞：一時，佛住舍衛國祇樹給孤獨園。 ^n1

時有異比丘來詣佛所，稽首禮足，退坐一面，白佛言：「世尊謂覺分，世尊！云何為覺分？」 ^n2

佛告比丘；「所謂覺分者，謂七道品法。然諸比丘七覺分，漸次而起，修習滿足。」 ^n3

異比丘白佛：「世尊！云何覺分漸次而起，修習滿足？」 ^n4

佛告比丘：「若比丘內身身觀住，彼內身身觀住時，攝心繫念不忘，彼當爾時念覺分方便修習，方便修習念覺分已，修習滿足。滿足念覺分已，於法選擇、分別、思量，當於爾時修擇法覺分方便，修方便已，修習滿足。如是乃至捨覺分修習滿足。如內身身觀念住，如是外身、內外身。 ^n5a

受、心、法法觀念住，當於爾時專心繫念不忘；乃至捨覺分亦如是說。 ^n5b

如是住者，漸次覺分起，漸次起已，修習滿足。」 ^n6

佛說此經已，諸比丘聞佛所說，歡喜奉行。^n7
