# 給孤獨生天經

如是我聞：一時，佛住舍衛國祇樹給孤獨園。 ^n1

時給孤獨長者疾病命終，生兜率天，為兜率天子。作是念：我不應久住於此，當往見世尊。作是念已，如力士屈申臂頃，於兜率天沒，現於佛前，稽首佛足，退坐一面。 ^n2

時給孤獨天子身放光明，遍照祇樹給孤獨園。 ^n3

時給孤獨天子而說偈言：
於此祇桓林，仙人僧住止，諸王亦住此，增我歡喜心。深信淨戒業，智慧為勝壽，以此淨眾生，非族姓財物。大智舍利弗，正念常寂默，閑居修遠離，初建業良友。 ^n4

說此偈已，即沒不現。 ^n5

爾時，世尊其夜過已，入於僧中，敷尼師壇，於眾前坐。告諸比丘：「今此夜中，有一天子，容色絕妙，來詣我所，稽首我足，退坐一面，而說偈言：
於此祇桓林，仙人僧住止，諸王亦住此，增我歡喜心。深信淨戒業，智慧為勝壽，以此淨眾生，非族姓財物。大智舍利弗，正念常寂默，閑居修遠離，初建業良友。 ^n6

爾時，尊者阿難白佛言：「世尊！如我解世尊所說，給孤獨長者生彼天上，來見世尊。然彼給孤獨長者，於尊者舍利弗極相敬重。」 ^n7

佛告阿難：「如是，如是。阿難！給孤獨長者生彼天上，來見於我。」 ^n8

爾時，世尊以尊者舍利弗故，而說偈言：
一切世間智，唯除於如來，比舍利弗智，十六不及一。如舍利弗智，天人悉同等，比於如來智，十六不及一。 ^n9

佛說此經已，諸比丘聞佛所說，歡喜奉行。^n10
