# 應施經

如是我聞：一時，佛住舍衛國祇樹給孤獨園。 ^n1

時波斯匿王來詣佛所，稽首佛足，退坐一面，白佛言：「世尊！應施何等人？」 ^n2

佛言：「大王！隨心所樂處。」 ^n3

波斯匿王復白佛言：「應施何處得大果報？」 ^n4

佛言：「大王！此是異問。所問應施何處，此問則異；復問施何處應得大果，此問復異。我今問汝，隨意答我。 ^n5

大王！譬如此國，臨陣戰鬥，集諸戰士。而有一婆羅門子，從東方來，年少幼稚，柔弱端正，膚白髮黑，不習武藝，不學術策，恐怖退弱，不能自安。不忍敵觀，若刺、若射，無有方便，不能傷彼。云何大王！如此士夫，王當賞不？」 ^n6

王白佛言：「不賞，世尊！」 ^n7

「如是大王！有剎利童子從南方來，鞞舍童子從西方來，首陀羅童子從北方來，無有伎術，皆如東方婆羅門子，王當賞不？」 ^n8

王白佛言：「不賞，世尊！」 ^n9

佛告大王：「此國集軍，臨戰鬥時，有婆羅門童子從東方來，年少端正，膚白髮黑，善學武藝，知鬥術法，勇健無畏苦戰不退。安住諦觀，運戈能傷，能破巨敵。云何大王！如此戰士，加重賞不？」 ^n10

王白佛言；「重賞，世尊！」 ^n11

「如是剎利童子從南方來，鞞舍童子從西方來，首陀羅童子從北方來，年少端正，善諸術藝，勇健堪能，苦戰卻敵，皆如東方婆羅門子。如是戰士，王當賞不？」 ^n12

王白佛言：「重賞，世尊！」 ^n13

佛言大王：「如是沙門、婆羅門、遠離五支，成就五支，建立福田；施此田者，得大福利，得大果報。 ^n14

何等為捨離五支？所謂貪欲蓋，瞋恚、睡眠、掉悔、疑蓋，已斷已知，是名捨離五支。 ^n15

何等為成就五支？謂無學戒身成就，無學定身、慧身、解脫身、解脫知見身〔成就〕，是名成就五支。 ^n16

大王！如是捨離五支，成就五支，建立福田，施此田者，得大果報。」 ^n17

爾時，世尊復說偈言：
運戈猛戰鬥，堪能勇士夫，為其戰鬥故，隨功重加賞，不賞名族冑，怯劣無勇者。忍辱修賢良，見諦建福田，賢聖律儀備，成就深妙智，族冑雖卑微，堪為施福田。衣食錢財寶，床臥等眾具，悉應以敬施，為持淨戒故。人表林野際，穿井給行人，溪澗施橋樑，迥路造房舍，戒德多聞眾，行路得止息。譬如重雲起，雷電聲振耀，普雨於壤土，百卉悉扶疏，禽獸皆歡喜，田夫並欣樂。如是淨信心，聞慧捨慳垢，錢財豐飲食，常施良福田。高唱增歡受，如雷雨良田，功德注流澤，霑洽施主心，財富名稱流，及涅槃大果。 ^n18

佛說此經已，波斯匿王聞佛所說，歡喜隨喜，作禮而去。^n19
