# 四二七

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「地獄眾生受其罪報，極至一劫，或有其中間夭者；受畜生罪報，極至一劫，其間有中夭者；受餓鬼報，極至一劫，其間有中夭者。
比丘當知：鬱單曰人壽千歲，無有中夭者。所以然者，彼土人民無所係屬，設於彼命終，生善處天上，無有墮落者。
弗于逮人民壽五百歲，亦有中夭者；
瞿耶尼人民壽二百五十歲，亦有中夭者；
閻浮提人民極壽百歲，亦有中夭者多。 ^n3

正使人壽命極至十十，人民之兆以壽十十，其行不同，性分各異。初十幼小，無所識知；
第二十少多有知，猶不貫了；
第三十欲意熾盛，貪著於色；
第四十多諸伎術，所行無端；
第五十解義明了，所習不忘；
第六十慳著財物，意不決了；
第七十懈怠喜眠，體性遲緩；
第八十無有少壯之心，亦無榮飾；
第九十多諸病痛，皮緩面皺；
第十十諸根衰秏，骨節相連，多忘意錯。
比丘知之：設人壽百歲，當經歷爾許之難。
設人壽百歲，當經三百冬、夏、秋，計其壽命，蓋不足言。
若人壽百歲，當食三萬六千食，其間或有不食時：瞋不食，不與不食，病不食。計彼食與不食，及飲母乳，取要言之，三萬六千食。
比丘！若人壽百歲其限歲數，飲食之法其狀如是。 ^n4

比丘當知：閻浮地人民，或壽極長與無量壽等。過去久遠不可計世，有王名療眾病，壽命極長，顏色端正，受樂無量。
爾時，無疾病、老、死之患。 ^n5

時，有夫婦二人生一子，子便命終。
是時，父母抱舉令坐，又持食與，然彼子不飲、不食，亦不起坐。何以故爾？以命終故。
是時，彼父母便生此念：我子今日何為瞋恚，不肯食飲，亦不言語？所以然者，由彼人民不聞死亡音響之所致也。
爾時，彼父母便復念曰：『我子今已經七日不飲、不食，亦復不知何由默然？我今可以此因緣，往白療病大王使知。』
是時，父母往至王所，以此因緣，具白大王。
是時，大王便作是念：今日已聞死亡音響。王告之曰：『汝等可持此小兒到吾所。』 ^n6

爾時，父母卽抱小兒至國王所。王見已，告父母曰：『此兒已命終。』
時，父母白王言：『云何名為命終？』
王告曰：『此兒更不行起、言對、談說、飲食、戲樂，身體正直，無所復為，故名為命終。』
是時，夫婦復白王言：『如此之變當經幾時？』
王告之曰：『此兒不久身體爛壞，膖脹臭處，無所復任。』
爾時，父母不信王語，復抱死兒，還至家中，未經幾時，身體盡壞，極為臭穢。是時，父母方信王語云：『此兒不久身體膖脹，盡當壞敗。』
是時，夫婦復抱此膖脹小兒至國王所，而白王言：『唯然，大王！今持此兒奉貢大王。』 ^n7

時，父母亦不啼哭，所以然者，由不聞死亡之音故。
是時，大王剝取其皮，而作大鼓，復敕作七重樓閣，持此鼓安處其上，卽敕一人：『汝當知之，令守護此鼓，百歲一擊，無令失時。』
受王教誡，百歲一擊。 ^n8

時，諸人民聞此鼓音，怪未曾有，語諸人曰：『何者音響？為是誰聲？乃徹於斯！』
王告之曰：『此是死人皮之響！』
眾生聞已，各興念曰：奇哉！乃聞此聲。 ^n9

汝等比丘！爾時王者，豈異人乎？莫作是觀。所以然者，爾時王者，卽我身是也。以此知之，昔日閻浮地壽命極長，如今閻浮地人民極為短命，滅者難限。所以然者，由殺害多故，致命極短，華色失乎！由此因緣，故致變怪。 ^n10

比丘當知：
閻浮地五十歲，四天王中一日一夜。計彼日夜之數，三十日為一月，十二月為一歲，四天王壽命五百歲，或復有中夭者。
計人中之壽十八億歲，還活地獄一日一夜。計彼一日一夜之數，三十日為一月，十二月為一歲，還活地獄極壽千歲；復有中夭者，計人中之壽三十六億歲。
計人中百歲，三十三天一日一夜，計彼日月年歲之數，三十三天壽千歲，其間或有中夭者。
計人中之壽三十六億歲，阿鼻地獄中一日一夜。復計彼日月之數，三十日為一月，十二月為一歲，計彼日夜之數壽二萬歲，計人中之壽，壽一拘利。
如是，比丘！計此之壽轉轉增倍，除無想天。無想天壽八萬四千劫，除淨居天不來此世。 ^n11

是故，比丘！勿懷放逸，於現身上得盡有漏。如是，比丘！當作是學！」 ^n12

爾時，諸比丘聞佛所說，歡喜奉行！^n13
