# 奇特經

如是我聞：一時，佛住王舍城迦蘭陀竹園。 ^n1

時有婆蹉種出家，來詣佛所，合掌問訊，問訊已，退坐一面，白佛言：「瞿曇！欲有所問，寧有閑暇為解說不？」 ^n2

佛告婆蹉種出家：「隨所欲問，當為汝說。」 ^n3

婆蹉種出家白佛言：「瞿曇！何因、何緣？有人來問如來有後死、無後死、有無後死、非有非無後死，而不為記說耶？」 ^n4

佛告婆蹉種出家，如上詵陀迦旃延廣說，乃至非有非無後死。 ^n5

婆蹉種出家白佛言：「奇哉瞿曇！師及弟子，義義同、句句同、味味同，其理悉合，所謂第一句說。瞿曇！我為小緣事，至那利伽聚落，營事訖已，暫過沙門迦旃延，以如是義、如是句、如是味，問沙門迦旃延，彼亦以如是義、如是句、如是味答我所問，如今沙門瞿曇所說。是故當知實為奇特！師及弟子，義、句、味，義、句、味悉同。」 ^n6

時婆蹉種出家，聞佛所說，歡喜隨喜，從坐起而去。^n7
