# 娑羅經

如是我聞：一時，佛住迦毗羅衛國尼拘律園中。 ^n1

時有釋氏沙羅，疾病委篤。 ^n2

爾時，世尊聞釋氏沙羅疾病委篤，晨朝著衣持缽，入迦維羅衛國乞食，次到釋氏沙羅舍。 ^n3

釋氏沙羅遙見世尊，扶床欲起，乃至說三受，如《差摩迦修多羅》廣說，乃至患苦但增不損。 ^n4

「是故釋氏沙羅當如是學：於佛不壞淨，於法、僧不壞淨，聖戒成就。」 ^n5

釋氏沙羅白佛言：「如世尊說，於佛不壞淨，於法、僧不壞淨，聖戒成就，我悉有之。我常於佛不壞淨，於法、僧不壞淨，聖戒成就。」 ^n6

佛告釋氏沙羅：「是故汝當依佛不壞淨，法、僧不壞淨，聖戒成就，於上修習五喜處。何等為五？謂念如來事，乃至自所施法。」 ^n7

釋氏沙羅白佛言：「如世尊說，依四不壞淨，修五喜處我亦有之。我常念如來事，乃至自所施法。」 ^n8

佛言：「善哉！善哉！汝今自記斯陀含果。」 ^n9

沙羅白佛：「唯願世尊今我舍食。」 ^n10

爾時，世尊默然而許。 ^n11

沙羅長者即辦種種淨美飲食，恭敬供養。 ^n12

世尊食已，復為沙羅長者種種說法，示、教、照、喜已，從坐起而去。^n13
