# 慚愧經

如是我聞：一時，佛住〔波羅奈〕國仙人住處鹿野苑中。 ^n1

爾時，世尊晨朝，著衣持缽，入〔波羅奈〕城乞食。 ^n2

時有異比丘，以不住心，其心惑亂，不攝諸根，晨朝著衣持缽，入〔波羅奈〕城乞食。是比丘遙見世尊，見已，攝持諸根，端視而行。 ^n3

世尊見是比丘攝持諸根，端視而行。見已，入城乞食畢，還精舍，舉衣缽，洗足已，入室坐禪。晡時從禪覺，入僧中，敷坐具，於大眾前坐。告諸比丘：「我今晨朝著衣持缽，入〔波羅奈〕城乞食，見有比丘，以不住心、惑亂心，諸根放散，亦持衣缽入城乞食。彼遙見我，即自斂攝，竟為是誰？」 ^n4

時彼比丘從座起，整衣服，到於佛前，偏袒右肩，合掌白佛：「世尊！我於晨朝入城乞食，其心惑亂，不攝諸根。行〔時〕遙見世尊，即自斂心，攝持諸根。」 ^n5

佛告比丘：「善哉！善哉！汝見我已，能自斂心攝持諸根。比丘！是法應當如是，若見比丘亦應自攝持，若復見比丘尼、優婆塞、優婆夷亦當如是攝持諸根，當得長夜以義饒益，安隱快樂。」 ^n6

爾時眾中復有異比丘說偈歎曰：
以其心迷亂，不專繫念住，晨朝持衣缽，入城邑乞食，中路見大師，威德容儀備，欣悅生慚愧，即攝持諸根。 ^n7

佛說此經已，諸比丘聞佛所說，歡喜奉行。^n8
