# 三四八

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「聖王在遠國治化，七法成就，不為怨家盜賊所擒獲。
云何為七？然彼城郭極為高峻，修治齊整，是謂彼王先成就第一之法。
復次，彼城門戶牢固，是謂彼城成就第二法。
復次，彼城外塹極深且廣，是謂此城成就第三之法。
復次，彼城內多諸穀米，倉庫盈滿，是謂彼城成就第四之法。
復次，彼城饒諸薪草，是謂彼城成就第五之法。
復次，彼城多諸器仗，備諸戰具，是謂彼城成就六法。
復次，彼城主極聰明高才，豫知人情，可鞭則鞭，可治則治，是謂彼城成就七法，外境不能來侵。
是謂，比丘！彼城國主成就此七法，外人不得嬈近。 ^n3

此比丘亦復如是，若成就七法，弊魔波旬不得其便。
云何為七？ ^n4

於是，比丘！戒律成就，威儀具足，犯小律尚畏，何況大者！是謂比丘成就此第一之法，弊魔波旬不得其便，猶如彼城，高廣極峻，不可沮壞。 ^n5a

復次，比丘！若眼見色，不起想著，亦不興念，具足眼根，無所缺漏，而護眼根，耳聲、鼻香、舌味、身觸、意法，亦復如是，亦不起想，具足意根而無亂想，具足擁護意根，是謂比丘成就此第二法，弊魔波旬不得其便，如彼城郭，門戶牢固。 ^n5b

復次，比丘！多聞不忘，恆念思惟正法道教，昔所經歷皆悉備知，是謂比丘成就此第三法，弊魔波旬不得其便，如彼城郭，外塹極深且廣。 ^n5c

復次，比丘！多諸方便，所有諸法，初善、中善、竟善，具足清淨，得修梵行，是謂比丘成就此第四法，如彼城郭，多諸穀米，外寇不敢來侵。 ^n5d

復次，比丘！思惟四增上心之法，亦不脫漏，是謂比丘成就此第五之法，弊魔波旬不得其便，如彼城郭，多諸薪草，外人不能來觸嬈。 ^n5e

復次，比丘！得四神足，所為無難，是謂比丘成就此第六之法，弊魔波旬不得其便，如彼城內，器仗備具。 ^n5f

復次，比丘！具能分別陰、入、界，亦復分別十二因緣所起之法，是謂比丘成就此七法，弊魔波旬不得其便，如彼城郭之主，聰明高才，可收則收，可捨則捨。 ^n5g

今此比丘亦復如是，具知分別陰、持、入諸病，若有比丘成就此七法者，弊魔波旬終不得其便。
是故，諸比丘！當求方宜，分別陰、持、入及十二因緣，不失次第，便度魔界不處其中。如是，比丘！當作是學！」 ^n6

爾時，諸比丘聞佛所說，歡喜奉行！^n7
