# 受齋經

如是我聞：一時，佛住王舍城迦蘭陀竹園。 ^n1

時有優婆夷子，受八支齋，尋即犯戒，即為鬼神所持。 ^n2

爾時，優婆夷即說偈言：
十四十五日，及月分八日，神通瑞應月，八支善正受。受持於齋戒，不為鬼所持，我昔數諮問，世尊作是說。 ^n3

爾時，彼鬼即說偈言：
十四十五日，及月分八日，神足瑞應月，八支修正受。齋肅清淨住，戒德善守護，不為鬼戲弄，善哉從佛聞。汝當說言放，我當放汝子。諸有慢緩業，染污行苦行，梵行不清淨，終不得大果。譬如拔菅草，執緩則傷手，沙門行惡觸，當墮地獄中。譬如拔菅草，急捉不傷手，沙門善攝持，則到般涅槃。 ^n4

時彼鬼神即放優婆夷子。 ^n5

爾時，優婆夷說偈告子言：
子汝今聽我，說彼鬼神說：若有慢緩業，穢污修苦行，不清淨梵行，彼不得大果。譬如拔菅草，執緩則傷手，沙門起惡觸，當墮地獄中。如急執菅草，則不傷其手，沙門善執護，逮得般涅槃。 ^n6

時彼優婆夷子，如是覺悟已，剃除鬚髮，著袈裟衣，正信非家，出家學道。心不得樂，還歸自家。母遙見子而說偈言：
邁世而出家，何為還聚落？燒舍急出財，豈還投火中？ ^n7

其子比丘說偈答言：
但念母命終，存亡不相見，故來還瞻視，何見子不歡？ ^n8

時母優婆夷說偈答言：
捨欲而出家，還欲服食之。是故我憂悲，恐隨魔自在。 ^n9

是時優婆夷，如是、如是發悟其子，如是其子還空閑處，精勤思惟，斷除一切煩惱結縛，得阿羅漢果證。^n10
