# 行經

如是我聞：一時，佛住王舍城迦蘭陀竹園。 ^n1

爾時，世尊告諸比丘：「眾生常與界俱，與界和合。 ^n2

云何與界俱？謂眾生不善心時與不善界俱，善心時與善界俱；鄙心時與鄙界俱，勝心時與勝界俱。 ^n3

時尊者憍陳如，與眾多比丘，於近處經行，一切皆是上座多聞大德，出家已久，具修梵行。 ^n4

復有尊者大迦葉，與眾多比丘，於近處經行，一切皆是少欲知足，頭陀苦行，不畜遺餘。 ^n5

尊者舍利弗，與眾多比丘，於近處經行，一切皆是大智辯才。 ^n6

時尊者大目揵連，與眾多比丘，於近處經行，一切皆是神通大力。 ^n7

時阿那律陀，與眾多比丘，於近處經行，一切皆是天眼明徹。 ^n8

時尊者二十億耳，與眾多比丘，於近處經行，一切皆是勇猛精進，專勤修行者。 ^n9

時尊者陀驃，與眾多比丘，於近處經行，一切皆是能為大眾修供具者。 ^n10

時尊者優波離，與眾多比丘，於近處經行，一切皆是通達律行。 ^n11

時尊者富樓那，與眾多比丘，於近處經行，皆是辯才善說法者。 ^n12

時尊者迦旃延，與眾多比丘，於近處經行，一切皆能分別諸經，善說法相。 ^n13

時尊者阿難，與眾多比丘，於近處經行，一切皆是多聞總持。 ^n14

時尊者羅睺羅，與眾多比丘，於近處經行，一切皆是善持律行。 ^n15

時提婆達多，與眾多比丘，於近處經行，一切皆是習眾惡行。 ^n16

是名比丘常與界俱，與界和合。 ^n17

是故，諸比丘！當善分別種種諸界。」 ^n18

佛說是經時，諸比丘聞佛所說，歡喜奉行。^n19
