# 茂師羅經

如是我聞：一時，尊者那羅、尊者茂師羅、尊者殊勝、尊者阿難，住舍衛國象耳池側。 ^n1

爾時，尊者那羅語尊者茂師羅言：「有異信、異欲、異聞、異行覺想、異見審諦忍，有如是正自覺知見生，所謂生故有老死，不離生有老死耶？」 ^n2

尊者茂師羅言：「有異信、異欲、異聞、異行覺想、異見審諦忍，有如是正自覺知見生，所謂有生故有老死，不異生有老死，如是說有。」 ^n3

「尊者茂師羅！有異信、乃至異忍，得自覺知見生，所謂〔有滅則寂滅涅槃〕耶？」 ^n4

尊者茂師羅答言：「有異信、乃至異忍，得自覺知見生，所謂〔有滅則寂滅涅槃〕。」 ^n5

復問尊者茂師羅：「〔有滅則寂滅涅槃〕說者，汝今便是阿羅漢諸漏盡耶？」 ^n6

尊者茂師羅默然不答。 ^n7

第二、第三問，亦默然不答。 ^n8

爾時，尊者殊勝語尊者茂師羅：「汝今且止，我當為汝答尊者那羅。」 ^n9

尊者茂師羅言：「我今且止，汝為我答。」 ^n10

爾時，尊者殊勝語尊者那羅：「有異信乃至異忍，得自覺知見生，所謂有滅則寂滅涅槃。」 ^n11

時尊者那羅問尊者殊勝言：「有異信乃至異忍，得自覺知見生，所謂有滅則寂滅涅槃者，汝今便是漏盡阿羅漢耶？」 ^n12

尊者殊勝言：「我說有滅則寂滅涅槃，而非漏盡阿羅漢也。」 ^n13

尊者那羅言：「所說不同，前後相違！如尊者所說，有滅則寂滅涅槃，而復言非漏盡阿羅漢耶？」 ^n14

尊者殊勝語尊者那羅言：「今當說譬，夫智者以譬得解。如曠野路邊有井，無繩、無罐得取其水。時有行人，熱渴所逼，繞井求覓，無繩、無罐，諦觀井水，如實知見而不觸身。如是我說有滅則寂滅涅槃，而自不得漏盡阿羅漢。」 ^n15

爾時，尊者阿難語尊者那羅言：「彼尊者殊勝所說，汝復云何？」 ^n16

尊者那羅語尊者阿難言：「尊者殊勝，善說真實，知復何言。」 ^n17

時彼正士各各說已，從座起去。^n18
