# 阿伽羅訶那經

我聞如是： ^n1

一時，佛遊舍衛國，在勝林給孤獨園。 ^n2

爾時，阿伽羅訶那梵志中後彷徉，往詣佛所，共相問訊，卻坐一面，白曰：「瞿曇！欲有所問，聽乃敢陳。」 ^n3

世尊告曰：「恣汝所問。」 ^n4

梵志卽便問曰：「瞿曇！梵志經典何所依住？」 ^n5

世尊答曰：「梵志經典依於人住。」 ^n6

梵志卽復問曰：「瞿曇！人何所依住？」 ^n7

世尊答曰：「人依稻麥住。」 ^n8

梵志卽復問曰：「瞿曇！稻麥何所依住？」 ^n9

世尊答曰：「稻麥依地住。」 ^n10

梵志卽復問曰：「瞿曇！地何所依住？」 ^n11

世尊答曰：「地依水住。」 ^n12

梵志卽復問曰：「瞿曇！水何所依住？」 ^n13

世尊答曰：「水依風住。」 ^n14

梵志卽復問曰：「瞿曇！風何所依住？」 ^n15

世尊答曰：「風依空住。」 ^n16

梵志卽復問曰：「瞿曇！空何所依住？」 ^n17

世尊答曰：「空無所依，但因日月，故有虛空。」 ^n18

梵志卽復問曰：「瞿曇！日月何所依住？」 ^n19

世尊答曰：「日月依於四王天住。」 ^n20

梵志卽復問曰：「瞿曇！四王天何所依住？」 ^n21

世尊答曰：「四王天依三十三天住。」 ^n22

梵志卽復問曰：「瞿曇！三十三天何所依住？」 ^n23

世尊答曰：「三十三天依㷿摩天住。」 ^n24

梵志卽復問曰：「瞿曇！㷿摩天何所依住？」 ^n25

世尊答曰：「摩天依兜瑟哆天住。」 ^n26

梵志卽復問曰：「瞿曇！兜瑟哆天何所依住？」 ^n27

世尊答曰：「兜瑟哆天依化樂天住。」 ^n28

梵志卽復問曰：「瞿曇！化樂天何所依住？」 ^n29

世尊答曰：「化樂天依他化樂天住。」 ^n30

梵志卽復問曰：「瞿曇！他化樂天何所依住？」 ^n31

世尊答曰：「他化樂天依梵世住。」 ^n32

梵志卽復問曰：「瞿曇！梵世何所依住？」 ^n33

世尊答曰：「梵世依於大梵住。」 ^n34

梵志卽復問曰：「瞿曇！大梵何所依住？」 ^n35

世尊答曰：「大梵依於忍辱、溫良住。」 ^n36

梵志卽復問曰：「瞿曇！忍辱、溫良何所依住？」 ^n37

世尊答曰：「忍辱、溫良依涅槃住。」 ^n38

梵志卽復問曰：「瞿曇！涅槃何所依住？」 ^n39

世尊告曰：「梵志意欲依無窮事，汝今從我受問無邊，然涅槃者無所依住，但涅槃滅訖，涅槃為最。
梵志！以此義故，從我行梵行。」 ^n40

梵志白曰：「世尊！我已知。善逝！我已解。世尊！我今自歸於佛、法及比丘眾，唯願世尊受我為優婆塞！從今日始，終身自歸，乃至命盡。」 ^n41

佛說如是，阿伽羅訶那梵志聞佛所說，歡喜奉行。^n42
