# 三九二

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「為成就九法。
云何為九？強顏、耐辱、貪心、慳著、心念不捨離、健忘、少睡、隱匿淫泆、亦無返復為九。
是謂，比丘！為成就此九法。 ^n3

惡比丘亦復成就九法。
云何為九？於是，惡比丘強顏、耐辱、貪心、慳著、健忘、少睡、淫泆隱匿、亦無返復、念不捨離為九。 ^n4

云何惡比丘強顏？於是，惡比丘不應求者而求之，違沙門之行，如是比丘名為強顏。 ^n5a

云何惡比丘耐辱？於是，惡比丘在諸賢善比丘所，自稱歎說，毀呰他人，如是比丘名為耐辱。 ^n5b

云何比丘生貪心？於是，比丘見他財物皆生貪心，此名為貪也。 ^n5c

云何比丘慳著？於是，比丘所得衣鉢不與人共，恆自藏舉，如是名為慳著。 ^n5d

云何比丘健忘？於是，惡比丘恆多漏失妙善之言，亦不思惟方便，論說國事兵戰之法，如是惡比丘成就此健忘。 ^n5e

云何惡比丘少於睡眠？於是，惡比丘所應思惟法而不思惟，如是惡比丘少於睡眠。 ^n5f

云何惡比丘匿處淫泆？於是，惡比丘所為隱匿，不向人說，我今行淫勿令人知，如是比丘所隱匿淫泆。 ^n5g

云何惡比丘無返復？於是，惡比丘無恭敬之心，不奉事師長、尊敬貴重之人，如是惡比丘無有返復。 ^n5h

若惡比丘成就此九法，念不捨離者，終不成道果。 ^n5i

是故，比丘！諸惡之法念當捨之。如是，比丘！當作是學！」 ^n6

爾時，諸比丘聞佛所說，歡喜奉行！^n7
