# 拔珍經

如是我聞：一時，佛在王舍城迦蘭陀竹園。 ^n1

時有異比丘，於後夜時，至搨補河邊，脫衣置岸邊，入水洗浴。浴已，還上岸，著一衣，待身乾。 ^n2

時有一天子，放身光明，普照搨補河側，問比丘言：「比丘！比丘！此是丘塚，夜則起煙，晝則火然。彼婆羅門見已，而作是言：壞此丘塚。發掘者智，持以刀劍，又見大龜。婆羅門見已，作是言：除此大龜。發掘者智，持以刀劍，見有氍氀。婆羅門見已，作此言：卻此氍氀。發掘者智，持以刀劍，見有肉段。彼婆羅門見已，作是言：除此肉段。發掘者智僧當極善，持以刀劍，見有屠殺〔處〕。婆羅門見已，作是言：壞是屠殺處。發掘者智，持以刀劍，見有楞耆。彼婆羅門見已，作是言：卻此楞耆。發掘者智，持以刀劍，見有二道。彼婆羅門見已，作是言：除此二道。發掘者智，持以刀劍，見有門扇。婆羅門見已，作是言：卻此門扇。發掘者智，持以刀劍，見有大龍。婆羅門見已，作是言：止！勿卻大龍，應當恭敬。比丘！汝來受此論，往問世尊，如佛所說，汝隨受持。
所以者何？除如來，我不見世間諸天魔、梵，沙門、婆羅門，於此論心悅樂者。若諸弟子從我所聞，然後能說。」 ^n3

爾時，比丘從彼天所聞此論已，往詣世尊，稽首禮足，退坐一面。以彼天子所問諸論，廣問世尊：「云何為丘塚？云何為夜則起煙？云何為晝則火然？云何是婆羅門？云何發掘？云何智者？云何刀劍？云何為大龜？云何氍氀？云何為肉段？云何為屠殺處？云何為楞耆？云何為二道？云何為門扇？云何為大龍？」 ^n4

佛告比丘：「丘塚者，謂眾生身麤四大色，父母遺體，摶食、衣服覆蓋、澡浴摩飾長養，皆是變壞磨滅之法。 ^n5a

夜起煙者，謂有人於夜時，起隨覺、隨觀。〔晝則火然者〕，晝行其教，身業、口業。 ^n5b

婆羅門者，謂如來、應、等正覺。 ^n5c

發掘者，謂精勤方便。 ^n5d

智士者，謂多聞聖弟子。 ^n5e

刀劍者，謂智慧刀劍。 ^n5f

大龜者，謂五蓋。 ^n5g

氍氀者，謂忿恨。 ^n5h

肉段者，謂慳、嫉。 ^n5i

屠殺〔處〕者，謂五欲功德。 ^n5j

楞耆者，謂無明。 ^n5k

二道〔者〕，謂疑惑。 ^n5l

門扇者，謂我慢。 ^n5m

大龍者，謂漏盡羅漢。 ^n5n

如是比丘！若大師為聲聞所作，哀愍悲念，以義安慰，於汝已作。汝等當作所作，當於曝露林中、空舍、山澤、巖窟、敷草樹葉，思惟禪思，不起放逸，莫令後悔，是則為我隨順之教。」即說偈言：
說身為丘塚，覺觀夜起煙，晝業為火然，婆羅門正覺。精進勤發掘，黠慧明智士，以智慧利劍，厭離勝進者。五蓋為巨龜，忿恨為氍氀，慳嫉為肉段，五欲屠殺處，無明為楞耆，疑惑於二道，門扇現我慢，漏盡羅漢龍，究竟斷諸論，故我如是說。 ^n6

佛說此經已，彼比丘聞佛所說，歡喜奉行。^n7
