# 出離經

如是我聞：一時，佛住舍衛國祇樹給孤獨園。 ^n1

時有一長者，請佛及僧，就其舍食入其舍已，尊者婆耆舍直日住守，請其食分。 ^n2

時有眾多長者婦女，從聚落出，往詣精舍。 ^n3

時尊者婆耆舍見年少女人，容色端正，貪欲心起。 ^n4

時尊者婆耆舍作是念：我今不利不得利，得苦不得樂，見他女人容色端正貪欲心生，我今當說厭離偈。念已而說偈言：
我已得出離，非家而出家，貪欲隨逐我，如牛念他苗。當如大將子，大力執強弓，能破彼重陣，一人摧伏千。今於日種胤，面前聞所說，正趣涅槃道，決定心樂住。如是不放逸，寂滅正受住，無能於我心，幻惑欺誑者。決定善觀察，安住於正法，正使無量數，欲來欺惑我，如是等惡魔，莫能見於我。 ^n5

時尊者婆耆舍說是偈已，心得安住。^n6
