# 四○四

聞如是： ^n1

一時，佛在婆羅園中。 ^n2

爾時，世尊時到，著衣持鉢，入婆羅村乞食。 ^n3

是時，弊魔波旬便作是念：今此沙門欲入村乞食，我今當以方宜教諸男女不令與食。是時，弊魔波旬尋告國界人民之類：「無令施彼沙門瞿曇之食。」 ^n4

爾時，世尊入村乞食，人民之類皆不與如來共言談者，亦無有來承事供養者。如來乞食竟不來，便還出村。 ^n5

是時，弊魔波旬至如來所問佛言：「沙門！乞食竟不得乎？」 ^n6

世尊告曰：「由魔所為，使吾不得食，汝亦不久當受其報。
魔！今聽吾說： ^n7

賢劫之中有佛名拘樓孫如來、至真、等正覺、明行成為、善逝、世間解、無上士、道法御、天人師，號佛、眾祐，出現於世。是時，彼亦依此村居止，將四十萬眾。 ^n8

爾時，弊魔波旬便作是念：吾今求此沙門方便，終不果獲。
時，魔復作是念：吾今當約敕婆羅村中人民之類，使不施沙門之食。是時，諸聖眾著衣持鉢，入村乞食，爾時諸比丘竟不得食，卽還出村。
爾時，彼佛告諸比丘：『說如此妙法，夫觀食有九事：四種人間食，五種出人間食。
云何四種是人間食？一者揣食，二者更樂食，三者念食，四者識食，是謂世間有四種之食。
彼云何名為五種之食，出世間之表？一者禪食，二者願食，三者念食，四者八解脫食，五者喜食，是謂名為五種之食。
如是，比丘！五種之食，出世間之表，當共專念捨除四種之食，求於方便辦五種之食。如是，比丘！當作是學！』
爾時，諸比丘受彼佛教已，卽自剋己，成辦五種之食。是時，彼魔波旬不能得其便。 ^n9

是時，波旬便作是念：吾今不能得此沙門方便，今當求眼、耳、鼻、口、身、意之便。吾今當住村中，教諸人民，使沙門眾等未得利養，使令得之，已辦利養倍增多也；使彼比丘貪著利養，不能暫捨，復欲從眼、耳、鼻、口、身、意得方便乎！
是時，彼佛、聲聞到時，著衣持鉢，入村乞食。是時，婆羅村人民供給比丘衣被、飯食、牀臥具、病瘦醫藥，不令有乏，皆前捉僧伽梨，以物強施。
是時，彼佛與眾聲聞說如此之法：『夫利養者，墮人惡趣，不令至無為之處。汝等，比丘！莫趣想著之心，向於利養，當念捨離；其有比丘著利養者，不成五分法身，不具戒德。』 ^n10

是故，比丘！未生利養之心，當使不生；已生利養之心，時速滅之。如是，比丘！當作是學！」
時，魔波旬卽隱形去。 ^n11

爾時，諸比丘聞佛所說，歡喜奉行！^n12
