# 曠野長者生天經

如是我聞：一時，佛住曠野精舍。 ^n1

時有曠野長者疾病命終，生無熱天。生彼天已，即作是念：我今不應久於此住，不見世尊。作是念已，如力士屈申臂頃，從無熱天沒，現於佛前。 ^n2

時彼天子天身委地，不能自立，猶如酥油委地，不能自立。如是彼天子天身細軟，不自持立。 ^n3

爾時，世尊告彼天子：「汝當變化作此麤身而立於地。」 ^n4

時彼天子即自化形，作此麤身而立於地。於是天子前禮佛足，退坐一面。 ^n5

爾時，世尊告手天子：「汝手天子，本於此間為人身時，所受經法，今故憶念不悉忘耶？」 ^n6

手天子白佛言：「世尊！本所受持，今悉不忘。本人間時有所聞法，不盡得者，今亦憶念。如世尊善說，世尊說言：若人安樂處，能憶持法，非為苦處，此說真實。如世尊在閻浮提，種種雜類，四眾圍遶而為說法，彼諸四眾聞佛所說，皆悉奉行，我亦如是，於無熱天上，為諸天人大會說法，彼諸天眾悉受修學。」 ^n7

佛告手天子：「汝於此人間時，於幾法無厭足故，而得生彼無熱天中？」 ^n8

手天子白佛：「世尊！我於三法無厭足故，身壞命終，生無熱天。何等三法？我於見佛無〔厭足〕故，身壞命終，生無熱天，我於〔聞〕法無厭足故，生無熱天；供養眾僧無厭足故，身壞命終，生無熱天。」 ^n9

時手天子即說偈言：
見佛無厭足，聞法亦無厭，供養於眾僧，亦未曾知足。受持賢聖法，調伏慳著垢，三法不知足，故生無熱天。 ^n10

時手天子聞佛所說，歡喜隨喜，即沒不現。^n11
