# 訶梨經

如是我聞：一時，佛住舍衛國祇樹給孤獨園。 ^n1

爾時，尊者摩訶迦旃延，住釋氏訶梨聚落精舍。 ^n2

時訶梨聚落長者，詣尊者摩訶迦旃延所，稽首禮足，退坐一面，白尊者摩訶迦旃延：「如世尊義品〔答摩揵提所問偈〕：
斷一切諸流，亦塞其流源，聚落相習近，牟尼不稱歎。
虛空於五欲，永以不還滿；世間諍言訟，畢竟不復為。 ^n3

尊者摩訶迦旃延！此偈有何義？」 ^n4a

尊者摩訶迦旃延答長者言：「眼流者，眼識起貪，依眼界貪欲流出，故名為流。耳、鼻、舌、身，意流者，謂意識起貪，依意界貪識流出，故名為流。」 ^n4b

長者復問尊者摩訶迦旃延：「云何名為不流？」 ^n5a

尊者迦旃延語長者言：「謂〔眼〕、眼識，眼識所識色，依生愛喜，彼若盡、無欲、滅、息沒，是名不流。耳、鼻、舌、身，意、意識，意識所識法，依生貪欲，彼若盡、無欲、滅、息沒，是名不流。」 ^n5b

復問：「云何〔流源〕？」 ^n6a

尊者摩訶迦旃延答言：「謂緣眼及色，生眼識，三事和合生觸，緣觸生受──樂受、苦受、不苦不樂受，依此染著流。耳、鼻、舌、身，意、意識，意識〔所識〕法，三事和合生觸，緣觸生受──樂受、苦受、不苦不樂受，依此受生愛喜流，是名流源。」 ^n6b

「云何亦塞其流源？」 ^n7a

「謂眼界取心法境界繫著、使，彼若盡、無欲、滅、息沒，是名塞流源；耳、鼻、舌、身，意取心法境界繫著、使，彼若盡、無欲、滅、息沒，是名亦塞其流源。」 ^n7b

復問：「云何名習近相讚歎？」 ^n8a

尊者摩訶迦旃延答言：「在家、出家共相習近，同喜、同憂，同樂、同苦，凡所為作，悉皆共同，是名習近相讚歎。」 ^n8b

復問：「云何不讚歎？」 ^n9a

「在家、出家，不相習近，不同喜、不同憂、不同苦、不同樂，凡所為作，悉不相悅可，是名不相讚歎。」 ^n9b

「云何不空欲？」 ^n10a

「謂五欲功德，眼識色，愛樂念長養，愛欲深染著；耳、聲，鼻、香，舌、味，身、觸，愛樂念長養，愛欲深染著。於此五欲，不離貪、不離愛、不離念、不離渴，是名不空欲。」 ^n10b

「云何名空欲？」 ^n11a

「謂於此五欲功德，離貪、離欲、離愛、離念、離渴，是名空欲。說我繫著、使，是名心法還復滿。 ^n11b

彼阿羅漢比丘，諸漏已盡，斷其根本，如截多羅樹頭，於未來世更不復生，云何當復與他諍訟！是故世尊說《義品答摩揵提所問》：
若斷一切流，亦塞其流源，聚落相習近，牟尼不稱歎。
虛空於諸欲，永已不還滿；不復與世間，共言語諍訟。 ^n12

是名如來所說偈義分別也。」 ^n13

爾時，訶梨聚落長者，聞尊者摩訶迦旃延所說，歡喜隨喜，作禮而去。^n14
