# 不放逸經

如是我聞：一時，佛住舍衛國祇樹給孤獨園。 ^n1

時波斯匿王獨靜思惟，作是念：世尊正法，現法、離諸熾然、不待時節、通達、現見、自覺證知。此法是善知識、善伴黨，非是惡知識、惡伴黨。作是念已，往詣佛所，稽首佛足，退坐一面，白佛言：「世尊！我獨靜思惟，作是念：世尊正法，現法、離諸熾然、不待時節、通達、現見、自覺證知，是則善知識、善伴黨，非惡知識、惡伴黨。」 ^n2

佛告波斯匿王：「如是，大王！如是，大王！世尊正法律，現法、離諸熾然、不待時節、通達、現見、緣自覺知，是則善知識、善伴黨，非惡知識、惡伴黨。
所以者何？我為善知識，眾生有生法者，解脫於生；眾生有老病死、憂悲惱苦者，悉令解脫。 ^n3

大王！我於一時，住王舍城山谷精舍。時阿難陀比丘，獨靜思惟，作是念：半梵行者，是善知識、善伴黨，非惡知識、惡伴黨。作是念已，來詣我所，稽首我足，退坐一面，白我言：世尊！我獨靜思惟，作是念：半梵行者，是善知識、善伴黨、非惡知識、惡伴黨。 ^n4

我時告言：阿難！莫作是語，半梵行者是善知識、善伴黨，非惡知識、惡伴黨。
所以者何？純一滿淨，梵行清白，謂善知識、善伴黨，非惡知識、惡伴黨。
所以者何？我常為諸眾生作善知識，其諸眾生有生故，當知世尊正法，現法，令脫於生；有老病死、憂悲惱苦者，離諸熾然，不待時節現，令脫惱苦；見通達，自覺證知，是則善知識、善伴黨，非惡知識、惡伴黨。」 ^n5

爾時，世尊即說偈言：
讚歎不放逸，是則佛正教。修禪不放逸，逮得證諸漏。 ^n6

佛說此經已，波斯匿王聞佛所說，歡喜隨喜，作禮而去。^n7
