# 帝釋經

如是我聞：一時，佛住三十三天驄色虛軟石上，去波梨耶多羅拘毘陀羅香樹不遠，夏安居，為母及三十三天說法。 ^n1

爾時，尊者大目揵連在舍衛國祇樹給孤獨園安居。 ^n2

時諸四眾，詣尊者大目揵連所，稽首禮足，退坐一面，白尊者大目揵連：「知世尊夏安居處不？」 ^n3

尊者大目揵連答言：「我聞世尊在三十三天驄色虛軟石上，去波梨耶多羅拘毘陀羅香樹不遠夏安居，為母及三十三天說法。」 ^n4

時諸四眾聞尊者大目揵連所說，歡喜隨喜，各從座起，作禮而去。 ^n5

時諸四眾過三月安居已，復詣尊者大目揵連所，稽首禮足，退坐一面。 ^n6

時尊者大目揵連，為諸四眾種種說法，示、教、照、喜，示、教、照、喜已，默然而住。 ^n7

時諸四眾從座而起，稽首作禮，白尊者大目揵連：「尊者大目揵連！當知我等不見世尊已久，眾甚虛渴，欲見世尊。尊者大目揵連！若不憚勞者，願為我等往詣三十三天！普為我等問訊世尊：少病、少惱，起居輕利，安樂住不？又白世尊：閻浮提四眾，願見世尊，而無神力昇三十三天禮敬世尊，三十三天自有神力來下人中。唯願世尊還閻浮提，以哀愍故！」 ^n8

時尊者大目揵連，默然而許。 ^n9

時諸四眾知尊者大目揵連默然許已，各從座起，作禮而去。 ^n10

爾時，尊者大目揵連知四眾去已，即入三昧，如其正受，如大力士屈申臂頃，從舍衛國沒，於三十三天驄色虛軟石上，去波梨耶多羅拘毘陀羅香樹不遠而現。 ^n11

爾時，世尊與三十三天眾，無量眷屬圍繞說法。 ^n12

時尊者大目揵連，遙見世尊，踊躍歡喜，作是念：今日世尊，諸天大眾圍繞說法，與閻浮提眾會不異。 ^n13

爾時，世尊知尊者大目揵連心之所念，語尊者大目揵連言：「大目揵連！非為自力，我欲為諸天說法，彼即來集；欲令其去，彼即還去，彼隨心來、隨心去也。」 ^n14

爾時，尊者大目揵連，稽首佛足，退坐一面，白世尊言：「種種諸天大眾雲集，彼天眾中，有曾從佛世尊聞所說法，得不壞淨，身壞命終來生於此？」 ^n15

佛告尊者大目揵連：「如是，如是！此中種種諸天來雲集者，有從宿命聞法，得佛不壞淨，法、僧不壞淨，聖戒成就，身壞命終，來生於此。」 ^n16

時天帝釋見世尊與尊者大目揵連，歎說諸天眾，共語已，語尊者大目揵連：「如是，如是！尊者大目揵連！此中種種眾會，皆是宿命曾聞正法，得於佛不壞淨，法、僧不壞淨，聖戒成就，身壞命終，來生於此。」 ^n17

時有異比丘，見世尊與尊者大目揵連，及天帝釋語言，善相述可已，語尊者大目揵連：「如是，如是！尊者大目揵連！是中種種諸天來會此者，皆是宿命曾聞正法，得於佛不壞淨，法、僧不壞淨，聖戒成就，身壞命終而來生此。」 ^n18

時有一天子，從座起，整衣服，偏袒右肩，合掌白佛：「世尊！我亦成就於佛不壞淨故來生此。」 ^n19

復有天子言：「我得法不壞淨。」 ^n20

有言：「得僧不壞淨。」 ^n21

有言：「聖戒成就故來生此。」 ^n22

如是諸天無量千數，於世尊前各自記說，得須陀洹法，悉於佛前即沒不現。 ^n23

時尊者大目揵連，知諸天眾去；不久，從座起，整衣服，偏袒右肩，白佛言：「世尊！閻浮提四眾稽首敬禮世尊足，問訊世尊：少病、少惱，起居輕利，安樂住不？四眾思慕，願見世尊！又白世尊：我等人間無有神力昇三十三天，禮覲世尊，然彼諸天有大德力，悉能來下至閻浮提。唯願世尊還閻浮提，愍四眾故。」 ^n24

佛告目揵連：「汝可還彼，語閻浮提人，卻後七日，世尊當從三十三天，還閻浮提僧迦舍城，於外門外優曇缽樹下。」 ^n25

尊者大目揵連受世尊教，即入三昧，譬如力士屈申臂頃，從三十三天沒，至閻浮提，告諸四眾：「諸人當知！世尊卻後七日，從三十三天還閻浮提僧迦舍城，於外門外優曇缽樹下。」 ^n26

如期七日，世尊從三十三天下閻浮提僧迦舍城優曇缽樹下。天、龍、鬼神，乃至梵天，悉從來下，即於此時，名此會名「天下處」。^n27
