# 二六六

聞如是： ^n1

一時，佛在拘深瞿師園中過去四佛所居之處。 ^n2

爾時，王優填及五百女人舍彌夫人等，欲詣園觀遊戲。 ^n3

當於爾時，舍衛城中有一比丘，便作是念：與世尊別久，欲往禮敬、承受、問訊。 ^n4

爾時，彼比丘到時，著衣持鉢，入舍衛城乞食。食後，除去衣鉢坐具，又以神足飛在虛空，往詣拘深園中。 ^n5

爾時，彼比丘還捨神足，往詣林中，在一閑靜之處，結跏趺坐，正身正意，繫念在前。 ^n6

爾時，舍彌夫人將五百女人等，往到此林。是時，舍彌夫人遙見比丘以道神足在樹下坐，見已，往至比丘前，頭面禮足，在前叉手而住，及五百夫人皆悉頭面禮足，亦復叉手而圍遶之。 ^n7

爾時，優填王遙見五百女人叉手，遶此比丘而住，見已，便作是念：此中必當有羣鹿，若當有雜獸，必然不疑。 ^n8

爾時，王乘馬急走，往詣女人聚中。 ^n9

是時，舍彌夫人遙見王來，便作是念：此優填王極為凶惡備，能取此比丘害之。是時，夫人舉右手白王曰：「大王當知：此是比丘，勿復驚怖！」 ^n10

是時，王卽下馬捨弓，來至比丘所，謂比丘言：「比丘！與我說法。」
是時，彼比丘卽舉眼仰觀王，默然不語。 ^n11

爾時，王復語比丘曰：「速與我說法！」
爾時，比丘復舉眼仰觀王已，默然不語。 ^n12

是時，王復作是念：我今可問禪中間事；若當與我說者，當供養之，盡其形壽，施與衣被、飲食、牀敷臥具、病瘦醫藥；設不與我說者，當取殺之！
爾時，王復語比丘言：「比丘！與我說法。」
爾時，彼比丘亦默然不對。 ^n13

爾時，樹神卽知其心，便遙化作鹿羣，欲亂王耳目，使起異想。
是時，王遙見鹿已，便作是念：今且捨此沙門，沙門竟當何所至湊！卽乘馬往射羣鹿。 ^n14

是時，夫人白道人曰：「比丘！今為所詣？」 ^n15

比丘曰：「欲至四佛住處往覲世尊。」 ^n16

夫人白言：「比丘！今正是時，速往所在，勿復住此，為王所害者，罪王甚重。」 ^n17

是時，彼比丘卽從座起，收攝衣鉢，飛在虛空，遠逝而去。 ^n18

是時，夫人見道人在虛空中高飛而去，便遙語王曰：「唯願大王觀此比丘有大神足，今在虛空踊沒自在。今此比丘尚有此力，何況釋迦文佛而可及乎？」 ^n19

是時，彼比丘到瞿師園中，還捨神足，以常凡法至世尊所，頭面禮足，在一面坐。 ^n20

爾時，世尊問比丘曰：「云何比丘！在舍衛城勞於夏坐乎？隨時乞食不亦倦耶？」 ^n21

比丘曰：「我在舍衛城實無所倦。」 ^n22

佛語比丘：「今日何故來至此間？」 ^n23

比丘白佛：「故來覲尊，問訊起居。」 ^n24

世尊告曰：「汝今見我及見此四佛住處耶？汝今得脫王手甚為大奇，汝何為不與王說法？又復優填王作是言：『比丘！今當為我說法，汝今何故不為我說法？』若當比丘與王說法者，優填王極懷歡喜，已有歡喜，盡其形壽供養衣被、飲食、牀敷臥具、病瘦醫藥。」 ^n25

是時，比丘白佛言：「時，王欲問禪中間事，是故不報此義耳！」 ^n26

世尊告曰：「汝比丘！何故不與王說禪中間事？」 ^n27

比丘報曰：「優填王用此禪為本，懷凶暴無有慈心，殺害眾生不可稱計，與欲相應，三毒熾盛，沒在深淵，不覩正法，習惑無知，諸惡普集，行於憍慢，依王力勢，貪著財寶，輕慢世人，盲無有眼，此人復用禪為？夫禪定法，諸法中妙，難可覺知，無有形相，非心所測，此非常人所及，乃是智者所知。以是之故，不與王說法。」 ^n28

是時，世尊告曰：「若有朽故之衣，要須浣之乃淨。
極盛欲心，要當觀不淨之想，然後乃除。
若瞋恚盛者，以慈心除之。
愚癡之闇，以十二緣法然後除盡。
比丘！何故不與優填王說法？設當與說法者，王極歡喜，正使極盛之火猶可滅之，何況人哉？」
爾時，彼比丘默然不語。 ^n29

爾時，佛告比丘：「如來處世，甚奇！甚特！設天、龍、鬼神、乾沓惒問如來義者，吾當與說之；若使國王、大臣、人民之類問如來義者，亦當與說之；若剎利四姓來問義者，亦當與說之。所以然者，今日如來得四無所畏，說法無有怯弱；亦得四禪，於中自在，兼得四神足，不可稱計，行四等心。是故如來說法無有怯弱，非羅漢、辟支佛所能及也；是故如來說法亦無有難。 ^n30

汝今諸比丘！當求方便，行四等心：慈、悲、喜、護。如是，諸比丘！當作是學！
所以然者，若比丘所為眾生善知識，遇及一切父母知親，盡當以四事教令知法。云何為四？ ^n31

一者當恭敬於佛，是時如來者，至真、等正覺、明行成為、善逝、世間解、無上士、道法御、天人師，號佛、眾祐，度人無量。 ^n32a

當求於法，修行正真之法，除穢惡之行，此是智者之所修行。 ^n32b

復當方便供養眾僧，如來眾者，恆共和合，無有諍訟，法成就、戒成就、三昧成就、智慧成就、解脫成就、解脫知見成就。所謂四雙八輩、十二賢士，此是如來聖眾，可尊、可貴，世間無上福田。 ^n32c

復當勸助使行賢聖法、律，無染無汙，寂靜無為。
若有比丘欲行道者，普共行此四事之法。所以然者，法之恭養三尊，最尊、最上，無能及者。如是，諸比丘！當作是學！」 ^n32d

爾時，諸比丘聞佛所說，歡喜奉行！^n33
