# 遠離經

如是我聞：一時，佛住舍衛國祇樹給孤獨園。 ^n1

時有異比丘，在拘薩羅〔人間〕，住〔一〕林中，入晝正受。心起不善覺，依於惡貪。 ^n2

時彼林中住止天神，作是念：〔此〕非比丘法，止住林中入晝正受，心生不善覺，依於惡貪，我今當往開悟之。 ^n3

時彼天神即說偈言：
其心欲遠離，止於空閑林，放心隨外緣，亂想而流馳。調伏樂世心，常樂心解脫，當捨不樂心，執受安樂住。思非於正念，莫著我我所，如以塵頭染，是著極難遣，莫令染樂著，欲心所濁亂。如釋君馳象，奮迅去塵穢，比丘於自身，正念除塵垢。塵者謂貪欲，非世間塵土，黠慧明智者，當悟彼諸塵，於如來法律，持心莫放逸。塵垢謂瞋恚，非世間塵土，黠慧明智者，當悟彼諸塵，於如來法律，持心莫放逸。塵垢謂愚癡，非世間塵土，明智黠慧者，當捨彼諸塵，於如來法律，持心莫放逸。 ^n4

時彼天神說是偈已，彼比丘聞其所說，專精思惟，斷諸〔煩惱〕，得阿羅漢。^n5
