# 使經

如是我聞：一時，佛住舍衛國祇樹給孤獨園。 ^n1

爾時，有異比丘來詣佛所，稽首佛足，卻住一面，白佛言：「善哉世尊！今當為我略說法要。我聞法已，當獨一靜處，修不放逸。修不放逸已，當復思惟所以：善男子出家，剃除鬚髮，身著法服，信家非家，出家〔學道〕，為究竟無上梵行，現法作證：
我生已盡、梵行已立、所作已作、自知不受後有。」 ^n2

爾時，世尊告彼比丘：「善哉！善哉！比丘快說此言，云當為我略說法要。我聞法已，獨一靜處，修不放逸，乃至自知不受後有，如是說耶？」 ^n3

比丘白佛：「如是，世尊！」 ^n4

佛告比丘：「諦聽！諦聽！善思念之，當為汝說。比丘！若隨使使者，即隨使死；若隨〔使〕死者，為取所縛。比丘！若不隨使使，則不隨使死；不隨使死者，則於取解脫。」 ^n5

比丘白佛：「知已，世尊！知已，善逝！」 ^n6

佛告比丘：「汝云何於我略說法中，廣解其義？」 ^n7

比丘白佛言：「世尊！色隨使使，〔隨使死〕；隨使使、隨使死者，則為取所縛。 ^n8a

如是受、想、行、識，隨使使，隨使死；隨使使、隨使死者，則為取所縛。 ^n8b

世尊！若色不隨使使，不隨使死；不隨使使、不隨使死者，則於取解脫。 ^n9a

如是受、想、行、識，不隨使使，不隨使死；不隨使使、不隨使死者，則於取解脫。 ^n9b

如是世尊略說法中，廣解其義。」 ^n10

佛告比丘：「善哉！善哉！比丘於我略說法中，廣解其義。
所以者何？ ^n11

色隨使使，隨使死；隨使使、隨使死者，則為取所縛。 ^n12a

如是受、想、行、識，隨使使，隨使死；隨使使、隨使死者，則為取所縛。 ^n12b

比丘！色不隨使使，不隨使死；不隨使使、不隨使死者，則於取解脫。 ^n13a

如是受、想、行、識，不隨使使，不隨使死；不隨使使、不隨使死者，則於取解脫。」 ^n13b

時彼比丘聞佛所說，心大歡喜，禮佛而退。獨在靜處，精勤修習，住不放逸。精勤修習、住不放逸已，思惟所以：善男子出家，剃除鬚髮，身著法服，信家非家，出家乃至自知不受後有。 ^n14

時彼比丘即成〔阿〕羅漢，心得解脫。^n15
