# 鬱低迦經

如是我聞：一時，佛住王舍城迦蘭陀竹園。 ^n1

時有外道出家，名曰鬱低迦，來詣佛所，與世尊面相問訊，慰勞已，退坐一面，白佛言：「瞿曇！云何瞿曇！世有邊耶？」 ^n2

佛告鬱低迦：「此是無記。」 ^n3

鬱低迦白佛：「云何瞿曇！世無邊耶？有邊無邊耶？非有邊非無邊耶？」 ^n4

佛告鬱低迦：「此是無記。」 ^n5

鬱低迦白佛：「云何瞿曇！世有邊耶，答言無記；世無邊耶？世有邊無邊耶？世非有邊非無邊耶？答言無記，瞿曇！於何等法而可記說？」 ^n6

佛告鬱低迦：「知者、智者，我為諸弟子而記說道，令正盡苦，究竟苦邊。」 ^n7

鬱低迦白佛：「云何瞿曇！為諸弟子說道，令正盡苦，究竟苦邊？為一切世間從此道出，為少分耶？」 ^n8

爾時，世尊默然不答。第二、第三問，佛亦第二、第三默然不答。 ^n9

爾時，尊者阿難住於佛後，執扇扇佛。 ^n10

尊者阿難語鬱低迦外道出家：「汝初已問此義，今復以異說而問，是故世尊不為記說。 ^n11

鬱低迦！今當為汝說譬，夫智者因譬得解。譬如國王，有邊境城，四周堅固，巷陌平正，唯有一門。立守門者，聰明黠慧，善能籌量，外有人來，應入者聽入，不應入者不聽。周匝遶城，求第二門都不可得，都無貓狸出入之處，況第二門！彼守門者，都不覺悟入者、出者，然彼士夫知一切人，唯從此門若出、若入，更無餘處。 ^n12

如是世尊雖不用心覺悟，眾生一切世間從此道出及以少分，然知眾生正盡苦、究竟苦邊者，一切皆悉從此道出。」 ^n13

時鬱低迦外道出家，聞佛所說，歡喜隨喜，從坐起而去。^n14
