# 如如經

如是我聞：一時，佛住王舍城迦蘭陀竹園。 ^n1

爾時，世尊告諸比丘：「汝等持我所說四聖諦不？」 ^n2

時有比丘從座起，整衣服，偏袒右肩，為佛作禮，合掌白佛：「唯然，世尊所說四聖諦，我悉受持。」 ^n3

佛告比丘：「汝云何持我所說四聖諦？」 ^n4

比丘白佛言：「世尊說苦聖諦，我悉受持，如如、不離如、不異如、真實、審諦、不顛倒、是聖所諦，是名苦聖諦。 ^n5a

世尊說苦集聖諦、苦滅聖諦、苦滅道跡聖諦，如如、不離如、不異如、真實、審諦、不顛倒、是聖所諦。 ^n5b

是為世尊說四聖諦，我悉受持。」 ^n6

佛告比丘：「善哉！善哉！汝真實持我所說四聖諦，如如、不離如、不異如、真實、審諦、不顛倒，是名比丘真實持我四聖諦。」 ^n7

佛說此經已，諸比丘聞佛所說，歡喜奉行。^n8
