# 周那問見經

我聞如是： ^n1

一時，佛遊拘舍彌，在瞿師羅園。 ^n2

於是，尊者大周那則於晡時從宴坐起，往詣佛所，稽首佛足，卻坐一面，白曰：「世尊！世中諸見生而生，謂計有神，計有眾生，有人、有壽、有命、有世。世尊！云何知、云何見，令此見得滅、得捨離，而令餘見不續、不受耶？」 ^n3

彼時，世尊告曰：「周那！世中諸見生而生，謂計有神，計有眾生，有人、有壽、有命、有世。 ^n4

周那！若使諸法滅盡無餘者，如是知、如是見，令此見得滅、得捨離，而令餘見不續、不受，當學漸損。
周那！於聖法、律中，何者漸損？
比丘者，離欲、離惡不善之法，至得第四禪成就遊。彼作是念：我行漸損。
周那！於聖法、律中，不但是漸損，有四增上心現法樂居，行者從是起而復還入。彼作是念：我行漸損。
周那！於聖法、律中，不但是漸損，比丘者，度一切色想，至得非有想、非無想處成就遊。彼作是念：我行漸損。
周那！於聖法、律中不但是漸損，有四息解脫，離色得無色，行者從是起當為他說，彼作是念：我行漸損。
周那！於聖法、律中不但是漸損。
周那！他有惡欲、念欲，我無惡欲、念欲，當學漸損。
周那！他有害意瞋，我無害意瞋，當學漸損。
周那！他有殺生、不與取、非梵行，我無非梵行，當學漸損。
周那！他有增伺、諍意、睡眠所纏、掉、貢高而有疑惑，我無疑惑，當學漸損。
周那！他有瞋結、諛諂、欺誑、無慚、無愧，我有慚愧，當學漸損。
周那！他有慢，我無慢，當學漸損。周那！他有增慢，我無增慢，當學漸損。
周那！他不多聞，我有多聞，當學漸損。周那！他不觀諸善法，我觀諸善法，當學漸損。
周那！他行非法惡行，我行是法妙行，當學漸損。周那！他有妄言、兩舌、麁言、綺語、惡戒，我無惡戒，當學漸損。
周那！他有不信、懈怠、無念、無定而有惡慧，我無惡慧，當學漸損。 ^n5a

周那！若但發心念欲求學諸善法者，則多所饒益，況復身、口行善法耶？
周那！他有惡欲、念欲，我無惡欲、念欲，當發心。
周那！他有害意瞋，我無害意瞋，當發心。
周那！他有殺生、不與取、非梵行，我無非梵行，當發心。
周那！他有增伺、諍意、睡眠所纏、掉、貢高而有疑惑，我無疑惑，當發心。
周那！他有瞋結、諛諂、欺誑、無慚、無愧，我有慚愧，當發心。周那！他有慢，我無慢，當發心。
周那！他有增慢，我無增慢，當發心。
周那！他不多聞，我有多聞，當發心。
周那！他不觀諸善法，我觀諸善法，當發心。
周那！他行非法惡行，我行是法妙行，當發心。
周那！他有妄言、兩舌、麁言、綺語、惡戒，我無惡戒，當發心。
周那！他有不信、懈怠、無念、無定而有惡慧，我無惡慧，當發心。 ^n5b

周那！猶如惡道與正道對，猶如惡度與正度對。
如是，周那！惡欲者與非惡欲為對，害意瞋者與不害意瞋為對，殺生、不與取、非梵行者與梵行為對，增伺、諍意、睡眠、掉、貢高、疑惑者與不疑惑為對，瞋結、諛諂、欺誑、無慚、無愧者與慚愧為對，慢者與不慢為對，增慢者與不增慢為對，不多聞者與多聞為對，不觀諸善法者與觀諸善法為對，行非法惡行者與行是法妙行為對，妄言、兩舌、麁言、綺語、惡戒者與善戒為對，不信、懈怠、無念、無定、惡慧者與善慧為對。 ^n5c

周那！或有法黑，有黑報，趣至惡處；或有法白，有白報，而得昇上。
如是，周那！惡欲者，以非惡欲為昇上；害意瞋者，以不害意瞋為昇上；殺生、不與取、非梵行者，以梵行為昇上；增伺、諍意、睡眠、掉、貢高、疑惑者，以不疑惑為昇上；瞋結、諛諂、欺誑、無慚、無愧者，以慚愧為昇上；慢者，以不慢為昇上；增慢者，以不增慢為昇上；不多聞者，以多聞為昇上；不觀諸善法者，以觀諸善法為昇上；行非法惡行者，以行是法妙行為昇上；妄言、兩舌、麁言、綺語、惡戒者，以善戒為昇上；不信、懈怠、無念、無定、惡慧者，以善慧為昇上。 ^n5d

周那！若有不自調御，他不調御欲調御者，終無是處。
自沒溺，他沒溺欲拔出者，終無是處。
自不般涅槃，他不般涅槃令般涅槃者，終無是處。
周那！若有自調御，他不調御欲調御者，必有是處。
自不沒溺，他沒溺欲拔出者，必有是處。
自般涅槃，他不般涅槃令般涅槃者，必有是處。
如是，周那！惡欲者，以非惡欲為般涅槃；害意瞋者，以不害意瞋為般涅槃；殺生、不與取、非梵行者，以梵行為般涅槃；增伺、諍意、睡眠、掉、貢高、疑惑者，以不疑惑為般涅槃；瞋結、諛諂、欺誑、無慚、無愧者，以慚愧為般涅槃；慢者，以不慢為般涅槃；增慢者，以不增慢為般涅槃；不多聞者，以多聞為般涅槃；不觀諸善法者，以觀諸善法為般涅槃；行非法惡行者，以行是法妙行為般涅槃；妄言、兩舌、麁言、綺語、惡戒者，以善戒為般涅槃；不信、懈怠、無念、無定、惡慧者，以善慧為般涅槃。 ^n5e

是為，周那！我已為汝說漸損法，已說發心法，已說對法，已說昇上法，已說般涅槃法。
如尊師所為弟子起大慈哀憐念愍傷，求義及饒益，求安隱快樂者，我今已作。汝等亦當復自作，至無事處山林樹下空安靜處，坐禪思惟，勿得放逸，勤加精進，莫令後悔。此是我之教敕，是我訓誨。」 ^n6

佛說如是，尊者大周那及諸比丘聞佛所說，歡喜奉行。^n7
