# 難得經

如是我聞：一時，佛住舍衛國祇樹給孤獨園。 ^n1

時有一天子，容色絕妙，於後夜時，來詣佛所，稽首佛足，退坐一面。身諸光明，遍照祇樹給孤獨園。 ^n2

時彼天子說偈問佛：
一切相映障，知一切世間，樂安慰一切，唯願世尊說！云何是世間，最為難得者？ ^n3

是時，世尊說偈答言：
為主而行忍，無財而欲施，遭難而行法，富貴修遠離，如是四法者，是則為最難。 ^n4

時彼天子復說偈言：
久見婆羅門，逮得般涅槃，一切怖已過，永超世恩愛。 ^n5

於是天子聞佛所說，歡喜隨喜，稽首佛足，即沒不現。^n6
