# 受經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「常當修習方便禪思，內寂其心。
所以者何？比丘常當修習方便禪思，內寂其心，如實觀察。 ^n2

云何如實觀察？此是色，此是色集、此是色滅；此是受、想、行、識，此是識集、此是識滅。 ^n3

云何色集？受、想、行、識集？ ^n4a

愚癡無聞凡夫，於苦、樂、不苦不樂受，不如實觀察此受集、受滅、受味、受患、受離；不如實觀察故，於受樂著生取，取緣有，有緣生，生緣老病死、憂悲惱苦。如是純大苦聚從集而生。 ^n4b

是名色集，是名受、想、行、識集。 ^n4c

云何色滅？受、想、行、識滅？ ^n5a

多聞聖弟子，受諸苦、樂、不苦不樂受，如實觀察受集、受滅、受味、受患、受離；如實觀察故，於受樂著滅，著滅故取滅，取滅故有滅，有滅故生滅，生滅故老病死、憂悲惱苦滅。如是純大苦聚皆悉得滅。 ^n5b

是名色滅，受、想、行、識滅。 ^n5c

是故，比丘！常當修習方便禪思，內寂其心。比丘禪思住，內寂其心，精勤方便，如實觀察。」 ^n6

佛說此經已，諸比丘聞佛所說，歡喜奉行。 ^n7

如觀察，如是分別、種種分別、知、廣知、種種知、親近(有二經)、親近修習(有二經)、入觸、證，十二經亦如是廣說。^n8
