# 三六二

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「汝等當修行死想，思惟死想。」 ^n3

時，彼座上有一比丘白世尊言：「我常修行、思惟死想。」 ^n4

世尊告曰：「汝云何思惟、修行死想？」 ^n5

比丘白佛言：「思惟死想時，意欲存七日，思惟七覺意，於如來法中多所饒益，死後無恨。如是，世尊！我思惟死想。」 ^n6

世尊告曰：「止！止！比丘！此非行死想之行，此名為放逸之法。」 ^n7

復有一比丘白世尊言：「我能堪任修行死想。」 ^n8

世尊告曰：「汝云何修行、思惟死想？」 ^n9

比丘白佛言：「我今作是念：意欲存在六日，思惟如來正法已，便取命終，此則有所增益。如是思惟死想。」 ^n10

世尊告曰：「止！止！比丘！汝亦是放逸之法，非思惟死想也。」 ^n11

復有比丘白佛言：「欲存在五日。」
或言四日，或言三日、二日、一日者。 ^n12

爾時，世尊告諸比丘：「止！止！比丘！此亦是放逸之法，非為思惟死想。」 ^n13

爾時，復有一比丘白世尊言：「我能堪忍修行死想。」
比丘白佛言：「我到時，著衣持鉢，入舍衛城乞食。乞食已，還出舍衛城，歸所在，入靜室中，思惟七覺意而取命終。此則思惟死想。」 ^n14

世尊告曰：「止！止！比丘！此亦非思惟、修行死想。汝等諸比丘所說者，皆是放逸之行，非是修行死想之法。」 ^n15

是時，世尊重告比丘：「其能如婆迦利比丘者，此則名為思惟死想。彼比丘者，善能思惟死想，厭患此身惡露不淨。若比丘思惟死想，繫意在前，心不移動，念出入息往還之數，於其中間思惟七覺意，則於如來法多所饒益。所以然者，一切諸行皆空、皆寂，起者、滅者皆是幻化，無有真實。 ^n16

是故，比丘！當於出入息中思惟死想，便脫生、老、病、死、愁、憂、苦、惱。如是，比丘！當知作如是學！」 ^n17

爾時，諸比丘聞佛所說，歡喜奉行！^n18
