# 三四六

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「三十三天晝度樹，本縱廣五十由旬，高百由旬，東、西、南、北蔭覆五十由旬，三十三天在彼四月自相娛樂。 ^n3

比丘當知：或有是時，彼晝度樹華葉凋落，萎黃在地。
爾時，諸天見此瑞應，普懷歡喜，欣情內發：『此樹不久當更生華實。』 ^n4a

比丘當知：或有是時，彼樹華實皆悉凋落，捐棄在地。
是時，三十三天倍復歡喜，自相謂言：『此樹不久當作灰色。』 ^n4b

比丘當知：復經歷數時，彼樹便作灰色。
是時，三十三天已見此樹而作灰色，甚懷喜悅，自相謂言：『而今此樹已作灰色，不久當生羅網。』 ^n4c

是時，三十三天見此晝度樹已生羅網，不久當生雹節。
爾時，三十三天見已，復懷歡喜：『此樹今日已生雹節，不久當復開敷。』 ^n4d

比丘當知：三十三天已見此樹漸漸開敷，各懷歡喜：『此樹已漸漸開敷，不久當盡著華。』 ^n4e

比丘當知：或有是時，彼樹普悉開敷，皆懷歡喜：『此樹今日皆悉著華。』 ^n4f

爾時，此香逆風，百由旬內無不聞香者。
爾時，諸天四月之中於彼自相娛樂，樂不可計。 ^n4g

此亦如是，若賢聖弟子意欲出家學道時，如似彼樹始欲凋落。 ^n5a

復次，賢聖弟子捐棄妻財，以信堅固，出家學道，剃除鬚髮，如似彼樹葉落在地。 ^n5b

比丘當知：若賢聖弟子無貪欲想，除不善法，念持歡喜，遊志初禪，似彼晝度樹而作灰色。 ^n5c

復次，賢聖弟子有覺、有觀息，內有歡喜，專其一心，無覺、無觀，遊心二禪，如似彼樹而生羅網。 ^n5d

復次，賢聖弟子念而有護，自覺身有樂，諸賢聖所求，護念具足，遊心三禪，如似彼樹而生雹節。 ^n5e

復次，賢聖弟子苦樂已盡，先無愁憂，無苦無樂，護念清淨，遊志四禪，如似彼樹漸漸開敷。 ^n5f

復次，賢聖弟子盡有漏，成無漏心解脫、智慧解脫，於現法中而自娛樂：生死已盡，梵行已立，所作已辦，更不復受胎，如實知之。如似彼樹皆悉敷花。
是時，賢聖弟子戒德之香，遍聞四遠，無不稱譽者，四月之中而自娛樂，遊心四禪，具足行本。 ^n5g

是故，諸比丘！當求方便，成戒德之香。如是，比丘！當作是學！」 ^n6

爾時，諸比丘聞佛所說，歡喜奉行！^n7
