# 勝經

如是我聞：一時，佛住舍衛國祇樹給孤獨園。 ^n1

爾時，尊者摩訶迦葉，住舍衛國東園鹿子母講堂。 ^n2

時尊者摩訶迦葉，晡時從禪覺，往詣佛所，稽首禮足，退坐一面。 ^n3

爾時，世尊告尊者摩訶迦葉：「汝當為諸比丘說法，教誡教授！所以者何？我常為諸比丘說法，教誡教授，汝亦應爾。」 ^n4

尊者摩訶迦葉白佛言：「世尊！今〔諸〕比丘難可教授，或有比丘不忍聞說。」 ^n5

佛告摩訶迦葉：「汝何因緣作如是說？」 ^n6

摩訶迦葉白佛言：「世尊！我見有兩比丘，一名槃稠，是阿難弟子；二名阿浮毘，是摩訶目揵連弟子。彼二人共諍多聞，各言：汝來！當共論議。誰所知多？誰所知勝？」 ^n7

時尊者阿難住於佛後，以扇扇佛，語尊者摩訶迦葉言：「且止，尊者摩訶迦葉！且忍，尊者迦葉！此年少比丘，少智、惡智。」 ^n8

尊者摩訶迦葉語尊者阿難言：「汝且默然，莫令我於僧中問汝事。」 ^n9

時尊者阿難，即默然住。 ^n10

爾時，世尊告一比丘：「汝往至彼〔槃稠〕比丘、阿浮毘比丘所，作是言：大師語汝。」 ^n11

時彼比丘，即受教至槃稠比丘、阿浮毘比丘所，作是言：「大師語汝。」 ^n12

時槃稠比丘、阿浮毘比丘答言：「奉教。」 ^n13

即俱往佛所，稽首禮足，退住一面。 ^n14

爾時，世尊告二比丘：「汝等二人，實共諍論，各言：汝來！試共論議，誰多、誰勝耶？」 ^n15

二比丘白佛言：「實爾，世尊！」 ^n16

佛告二比丘：「汝等持我所說《修多羅》、《祇夜》、《受記》、《伽陀》、《優陀那》、《尼陀那》、《阿波陀那》、《伊帝目多伽》、《闍多伽》、《毘富羅》、《阿浮多達摩》、《優波提舍》等法，而共諍論，各言：汝來！試共論議，誰多、誰勝耶？」 ^n17

二比丘白佛：「不也，世尊！」 ^n18

佛告二比丘：「汝等不以我所說修多羅，乃至優波提舍而自調伏，自止息，自求涅槃耶？」 ^n19

二比丘白佛：「如是，世尊！」 ^n20

佛告二比丘：「汝知我所說修多羅，乃至優波提舍。汝愚癡人！應共諍論，誰多、誰勝耶？」 ^n21

時二比丘前禮佛足，重白佛言：「悔過，世尊！悔過，善逝！我愚、我癡，不善、不辯，而共諍論。」 ^n22

佛告二比丘：「〔汝〕實知罪悔過，愚癡、不善、不辯而共諍論。今已自知罪、自見罪、知見悔過，於未來世律儀戒生。我今受汝，憐愍故，令汝善法增長，終不退減。
所以者何？若有自知罪、自見罪、知見悔過，於未來世律儀戒生，終不退減。」 ^n23

時二比丘聞佛所說，歡喜隨喜，作禮而去。^n24
