# 二八三

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「疾病之人成就五法，不得時差，恆在褥。
云何為五？於是，病人不擇飲食，不隨時而食，不親近醫藥，多憂喜瞋，不起慈心向瞻病人。
是謂比丘！疾病之人成就此五法，不得時差。 ^n3

若復病人成就五法，便得時差。
云何為五？於是，病人選擇而食，隨時而食，親近醫藥，不懷愁憂，咸起慈心向瞻病人。
是謂比丘！病人成就此五法，便得時差。 ^n4

如是，比丘！前五法者當念捨離，後五法者當共奉行。如是，比丘！當作是學！」 ^n5

爾時，諸比丘聞佛所說，歡喜奉行！^n6
