# 愛盡經

如是我聞：一時，佛住王舍城；時尊者大目揵連，在耆闍崛山中。 ^n1

爾時尊者大目揵連，獨一靜處禪思，作是念：昔有時，釋提桓因於界隔山石窟中，問世尊愛盡解脫之義，世尊為說，聞已隨喜，似欲更有所問義。我今當往，問其喜意。作是念已，如力士屈申臂頃，於耆闍崛山沒，至三十三天，去一分陀利池不遠而住。 ^n2

時天帝釋與五百婇女，遊戲浴池，有諸天女音聲美妙。爾時，帝釋遙見尊者大目揵連，語諸天女言：「莫歌！莫歌！」時諸天女即便默然。 ^n3

天帝釋即詣尊者大目揵連所，稽首禮足，退住一面。 ^n4

尊者大目揵連問帝釋言：「汝先於界隔山中，問世尊愛盡解脫義，聞已隨喜。汝意云何？為聞說隨喜，為更欲有所問故隨喜耶？」 ^n5

天帝釋語尊者大目揵連：「我三十三天多著放逸樂，或憶先事，或時不憶。世尊今在王舍城迦蘭陀竹園，尊者欲知我先界隔山中所問事者，今可往問世尊，如世尊說，汝當受持。然我此處，有好堂觀，新成未久，可入觀看。」 ^n6

時尊者大目揵連，默然受請，即與天帝釋共入堂觀。 ^n7

彼諸天女遙見帝釋來，皆作天樂，或歌、或舞。諸天女輩著身瓔珞莊嚴之具，出妙音聲，合於五樂，如善作樂，音聲不異。諸天女輩既見尊者大目揵連，悉皆慚愧，入室藏隱。 ^n8

時天帝釋語尊者大目揵連：「觀此堂觀！地好平正，其壁柱、梁、重閣、窗牖、羅網、簾障，悉皆嚴好。」 ^n9

尊者大目揵連語帝釋言：「憍尸迦！先修善法福德因緣，成此妙果。」 ^n10

如是帝釋三自稱歎，問尊者大目揵連。尊者大目揵連亦再三答。 ^n11

時尊者大目揵連作是念：今此帝釋極自放逸，著界神住，歎此堂觀，我當令彼心生厭離。即入三昧，以神通力，以一足指，撇其堂觀，悉令震動。時尊者大目揵連，即沒不現。 ^n12

諸天女眾，見此堂觀震掉、動搖，顛沛恐怖，東西馳走，白帝釋言：「此是憍尸迦大師，有此大功德力耶？」 ^n13

時天帝釋語諸天女：「此非我師，是大師弟子大目揵連，梵行清淨，大德大力者。」 ^n14

諸天女言：「善哉憍尸迦！乃有如此梵行大德、大力同學，大師德力，當復如何！」^n15
