# 富留那經

如是我聞：一時，尊者阿難住拘睒彌國瞿師羅園。 ^n1

時尊者阿難告諸比丘：「尊者富留那彌多羅尼子，年少初出家時，常說深法，作如是言：阿難！生法計是我，非不生。阿難！云何於生法計是我，非不生？ ^n2

色生，生是我，非不生。 ^n3a

受、想、行、識生，生是我，非不生。 ^n3b

譬如士夫手執明鏡及淨水鏡，自見面生，生故見，非不生。 ^n4

是故阿難！色生，生故計是我，非不生。 ^n5a

如是受、想、行、識生，生故計是我，非不生。 ^n5b

云何阿難！色是常耶？為無常耶？ ^n6a

答曰：無常。 ^n6b

又問：無常者是苦耶？ ^n6c

答曰：是苦。 ^n6d

又問：若無常、苦者，是變易法，聖弟子於中復計我、異我、相在不？ ^n6e

答曰：不也。 ^n6f

如是受、想、行、識，為是常耶？為無常耶？ ^n7a

答曰：無常。 ^n7b

若無常是苦耶？ ^n7c

答曰：是苦。 ^n7d

又問：若無常、苦者，是變易法，多聞聖弟子於中寧復計我、異我、相在不？ ^n7e

答曰：不也。 ^n7f

阿難！是故色若過去、若未來、若現在，若內、若外，若麤、若細，若好、若醜，若遠、若近，彼一切非我、不異我、不相在。 ^n8a

如是受、想、行、識，若過去、若未來、若現在，若內、若外，若麤、若細，若好、若醜，若遠、若近，彼一切非我、不異我、不相在。 ^n8b

如實知，如實觀察，如是觀者，聖弟子於色生厭、離欲、解脫：我生已盡、梵行已立、所作已作、自知不受後有。 ^n9a

如是受、想、行、識，生厭、離欲、解脫：我生已盡、梵行已立、所作已作、自知不受後有。 ^n9b

諸比丘！當知彼尊者於我有大饒益，我從彼尊者所聞法已，遠塵、離垢，得法眼淨。 ^n10

我從是來，常以此法為四眾說，非餘外道、沙門、婆羅門出家者說。」^n11
