# 鞞紐多羅經

如是我聞：一時，佛〔在〕拘薩羅人間遊行，至鞞紐多羅聚落北身恕林中。住鞞紐多羅聚落。 ^n1

婆羅門、長者，聞世尊住聚落北身恕林中。聞已，共相招引，往詣身恕林，至世尊所，面相慰勞已，退坐一面。 ^n2

爾時，世尊告婆羅門、長者：「我當為說自通之法，諦聽！善思！何等自通之法？ ^n3

謂聖弟子作如是學：我作是念：若有欲殺我者，我不喜；我若所不喜，他亦如是，云何殺彼？作是覺已，受不殺生，不樂殺生，如上說。 ^n4a

我若不喜人盜於我，他亦不喜，我云何盜他？是故持不盜戒，不樂於盜，如上說。 ^n4b

我既不喜人侵我妻，他亦不喜，我今云何侵人妻婦？是故受持不他婬戒，如上說。 ^n4c

我尚不喜為人所欺，他亦如是，云何欺他？是故受持不妄語戒，如上說。 ^n4d

我尚不喜他人離我親友，他亦如是，我今云何離他親友？是故不行兩舌，〔如上說〕。 ^n4e

我尚不喜人加麤言，他亦如是，云何於他而起罵辱？是故於他不行惡口，如上說。 ^n4f

我尚不喜人作綺語，他亦如是，云何於他而作綺語？是故於他不行綺飾，如上說。 ^n4g

如是七種，名為聖戒。 ^n5

又復於佛不壞淨成就，於法、僧不壞淨成就，是名聖弟子四不壞淨成就。自現前觀察，能自記說：我地獄盡，畜生、餓鬼盡，一切惡趣盡，得須陀洹，不墮惡趣法，決定正向三菩提，七有天人往生，究竟苦邊。」 ^n6

時鞞紐聚落婆羅門、長者，聞佛所說，歡喜隨喜，從坐起而去。^n7
